Ukraine Kpɔ Ame Siwo Gbe Asrafodɔwɔwɔ Le Dzitsinya Ta La Ƒe Gomenɔamesiwo Ta\nGBE BUBU Afrikaans Albanian Armenian Chichewa China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Greek Hungarian Indonesian Italian Kinyarwanda Korean Lithuanian Malagasy Norwegian Polish Portuguese Romanian Russian Serbian Serbian (Roman) Slovak Slovenian Spanish Swahili Swedish Turkish Ukrainian Xhosa\nAUGUST (DASIAMIME) 28, 2015\nUkraine Ʋɔnudrɔ̃ƒe Kɔkɔtɔ Da Asi Ðe Asrafodɔgbegbe Le Dzitsinya Ta Le Aʋawɔɣi Dzi\nUkraine ƒe ʋɔnudrɔ̃ƒe kɔkɔtɔ da asi ɖe edzi be gome le ame siwo gbea asrafodɔwɔwɔ le dzitsinya ta la si be woawɔ dɔ bubuwo ɖe asrafodɔ teƒe le zitɔɣi kple aʋawɔɣiwo gɔ̃ hã. Nyametsotso sia akpɔ ŋusẽ gã aɖe ɖe amegbetɔ ƒe gomenɔamesinyawo dzi le Ukraine kple duta siaa.\nWotso Vitaliy Shalaiko, si nye Yehowa Ðasefo la, nu be esi le asrafodɔ nu le aʋawɔɣi esi wòbia be woana yeawɔ dukɔmevidɔ bubu ɖe asrafodɔ teƒe. Ʋɔnudrɔ̃ƒea kple Nyagbugbɔdrɔ̃ƒea tso nya me be meɖi fɔ o, gake senyala amesamala tsɔ nyaa yi Ukraine Ƒe Ʋɔnudrɔ̃ƒe Tɔxɛ Si Kpɔa Dukɔmeviwo Kple Nu Vlo Wɔwɔ Ƒe Nyawo Gbɔ be woagbugbɔe adrɔ̃ na ye. Le June (Masa) 23, 2015 dzi la, ʋɔnudrɔ̃ƒe kɔkɔtɔ gbe be yemagbugbɔ nyaa adrɔ̃ o, si na tɔtrɔ megale nutomeʋɔnudrɔ̃ƒea ƒe nyametsotsoa ŋu o.\nƲɔnudrɔ̃ƒe kɔkɔtɔ te gbe ɖe edzi be “ʋɔnudrɔ̃ƒea tɔ dzɔ le esi wòwɔ Europa Ƒe Amegbetɔ Ƒe Gomenɔamesiwo Ƒe Ðoɖowɔha ƒe ɖoɖowo kple Europa Amegbetɔ Ƒe Gomenɔamesiwo Ŋuti Ʋɔnudrɔ̃ƒe ƒe nyametsotsowo ŋu dɔ le nyaa dɔdrɔ̃ me ta.” Ʋɔnudrɔ̃ƒe kɔkɔtɔ da asi ɖe edzi hã be esɔ be ʋɔnudrɔ̃ƒea zã Bayatyan Kple Armenia ƒe nyametsotsoa le nyaa dɔdrɔ̃ me. Europa Amegbetɔ Ƒe Gomenɔamesiwo Ŋuti Ʋɔnudrɔ̃ƒe ƒe Nyagbugbɔgadrɔ̃kɔmiti Gãtɔ ye tso nyaa me le nya sia ŋu le July (Siamlɔm) 7, 2011 dzi. Wotso nya me le nyadɔdrɔ̃ ɖedzesi ma me be Europa Ƒe Amegbetɔ Ƒe Gomenɔamesiwo Ƒe Ðoɖowɔha ƒe Ðoɖo 9 lia kpɔ ame siwo gbe asrafo ƒe hehexɔxɔ le dzitsinya ta le anukware me le woƒe mawudzixɔse ta la ta. Le Aƒetɔ Vitaliy Shalaiko ƒe nyaa gome la, Ukraine ƒe ʋɔnudrɔ̃ƒe kɔkɔtɔ na wòdze kɔtɛe be gome le amewo si be woagbe asrafodɔ le dzitsinya ta le aʋawɔɣiwo gɔ̃ hã, menye le ŋutifafaɣiwo ɖeɖe ko o. Ʋɔnudrɔ̃ƒe kɔkɔtɔ ƒe nyametsotsoe nye mamlɛa, eye womagabia be woagbugbɔ nyaa adrɔ̃ ake o.\nNyametsotso mamlɛtɔ sia na Aƒetɔ Shalaiko kpɔ gbɔdzɔe. Egblɔ be: “Mekpɔe be míaƒe dukɔa di vevie be yeakpɔ dukɔmeviwo ta le aʋawɔɣiwo. Togbɔ be nye dzitsinya maɖe mɔ nam be mawɔ asrafodɔ o hã la, melɔ̃ faa be mawɔ dukɔmevidɔ bubu ɖe asrafodɔ teƒe. Meda akpe be ʋɔnudrɔ̃ƒeawo kpɔe dzesii be nye subɔsubɔdzixɔse akuakua tae megbe be nyemawɔ asrafodɔ o ɖo.”\nNyametsotso Si Le Vi Ðem Na Ame Geɖe\nYehowa Ðasefo akpe geɖe siwo le Ukraine godoo dze ŋgɔ akpa aɖeke dzi mademade ƒe nyaa le aʋawɔɣiwo. Ame siwo ŋu wotsɔ nya ɖo be wonye nu vlo wɔlawo le esi wogbe be yewomawɔ asrafodɔ o la ate ŋu akpɔ mɔ be ale si wodrɔ̃ aƒetɔ Vitaliy Shalaiko ƒe nyaa aɖe vi na yewo hã.\nAƒetɔ Vadim Karpov si nye aƒetɔ Shalaiko ƒe lɔya gblɔ be: “Ne míagblɔe kpuie ko la, ʋɔnudrɔ̃ƒe kɔkɔtɔ ɖe eme be esi wònye Yehowa Ðasefoe aƒetɔ Shalaiko nye ta la, womate ŋu abu fɔe le esi wògbe be yemawɔ asrafodɔ o. Eɖe dzesi ŋutɔ be togbɔ be aʋawɔwɔ kple zitɔtɔ na be Ukraine dukɔa me ma hã la, wona mawusubɔsubɔ kple dzitsinya ƒe ablɔɖe si dzi xexemedukɔwo da asi ɖo la dukɔa me viwo.”\nUkraine De Bubu Amegbetɔ Ƒe Gomenɔamesiwo Ŋu Wònye Kpɔɖeŋu Na Dukɔ Bubuwo\nUkraine ƒe ʋɔnudrɔ̃ƒewo da asi ɖe edzi be asrafodɔgbegbe le dzitsinya ta nye amegbetɔ ƒe gomenɔamesi vevi aɖe si ta wòle be woakpɔ eɖanye aʋawɔɣi hã. Menye sisi le asrafodɔgbegbe nu ɖokuitɔdiditɔe wònye o, eye esia wɔwɔ menye afɔku na dukɔa ƒe nyonyo kple dedienɔnɔ hã o. Esi ʋɔnudrɔ̃ƒe kɔkɔtɔ da asi ɖe dukɔa ƒe ʋɔnudrɔ̃ƒe sueawo ƒe nyametsotsoawo dzi ta la, ede Ukraine dukɔa me viwo katã ƒe amegbetɔ ƒe gomenɔamesiwo dzi. Ukraine to esia me ɖo kpɔɖeŋu nyui ɖi na dukɔ bubu siwo katã hea to na ame siwo gbea asrafo ƒe hehexɔxɔ le dzitsinya ta la.\nUkraine Ƒe Ʋɔnudrɔ̃ƒe Kɔkɔtɔ Da Asi Ðe Asrafodɔgbegbe Le Dzitsinya Ta Le Aʋawɔɣi Dzi


“Adzɔgbe Si Nèɖe La, Wɔ Edzi”—Nyagblɔla 5:4 | Nusɔsrɔ̃\n‘Xe wò adzɔgbeɖefewo na Yehowa.’—MAT. 5:33.\nHADZIDZI: 63, 59\nALEKE NÈSENA LE ÐOKUIWÒ ME TSO ADZƆGBEÐEÐE ALO ATAMKAKA SIAWO ƑE VEVIENYENYE ŊU?\nAme ɖokui tsɔtsɔ ɖe adzɔgbe na Yehowa.\nƔeyiɣiawo katã ƒe subɔsubɔdɔ tɔxɛ ƒe adzɔgbeɖeɖe.\n1. (a) Nu kae ɖe dzesi le Ʋɔnudrɔ̃la Yefta kple Hana siaa ŋu? (Kpɔ nɔnɔmetata siwo le nyati sia ƒe gɔmedzedze.) (b) Biabia kawo me míadzro le nyati sia me?\nŊUTSUA nye kplɔla dzinɔameƒotɔ; nyɔnua nye srɔ̃nyɔnu ɖokuibɔbɔla. Ŋutsua nye aʋakalẽtɔ; eye nyɔnua nye aƒedzikpɔla bɔbɔɖokui. Ʋɔnudrɔ̃la Yefta kple Elkana srɔ̃, Hana, siaa nye Mawu subɔlawo, gake to vovo na esia la, nu bubu kae gaɖe dzesi le wo ŋu? Wo dometɔ ɖe sia ɖe ɖe adzɔgbe na Yehowa, eye woxe woƒe adzɔgbeɖefewo na Yehowa nuteƒewɔwɔtɔe. Woɖo kpɔɖeŋu nyui aɖe ɖi na ŋutsu kple nyɔnu siwo ɖea adzɔgbe na Yehowa le mɔ vovovowo nu egbea. Ke hã, biabia vevi aɖewo fɔ ɖe te: Nu kae nye adzɔgbeɖeɖe alo atamkaka? Aleke gbegbee adzɔgbeɖeɖe alo atamkaka na Mawu nye ŋkubiãnyae? Nu vevi kawoe míate ŋu asrɔ̃ tso Yefta kple Hana gbɔ?\n2, 3. (a) Nu kae nye adzɔgbeɖeɖe alo atamkaka? (b) Nu kae Ŋɔŋlɔawo gblɔ tso adzɔgbeɖeɖe na Mawu ŋu?\n2 Le Biblia me la, adzɔgbeɖeɖe alo atamkaka nye ŋugbe si wodo na Mawu tso dzi blibo me. Ame aɖe ate ŋu ado ŋugbe na Mawu be yeawɔ nane, yeana nane, yeaƒo ye ɖokui ɖe dɔ aɖe me, alo yeatsri nanewo. Ame ŋutɔe tsona le eɖokui si ɖea adzɔgbe. Ke hã, le Mawu gbɔ la, enye ŋugbedodo tɔxɛ si blaa amea, elabena enye atamkanya si me amea do ŋugbe le be yeawɔ nane alo yeatsri nane. (1 Mose 14:22, 23; Heb. 6:16, 17) Nya kae Ŋɔŋlɔawo gblɔ tso ale si adzɔgbeɖeɖe alo atamkaka na Mawu nye ŋkubiãnyae ŋu?\n3 Wogblɔ le Mose ƒe Sea me be: “Ne ŋutsu aɖe ɖe adzɔgbe na Yehowa alo ka atam . . . la, megada eƒe nya la dzi o. Newɔ atam sia atam si wòka la dzi.” (4 Mose 30:2) Ƒe geɖe megbe la, Mawu ƒe gbɔgbɔ ʋã Salomo wòŋlɔ bena: “Ne èɖe adzɔgbe na Mawu la, mègahe edziwɔwɔ ɖe megbe o, elabena bometsilawo ƒe nu menyoa eŋu o. Adzɔgbe si nèɖe la, wɔ edzi.” (Nyagb. 5:4) Yesu ɖo kpe ale si adzɔgbeɖeɖe alo atamkaka nye ŋkubiãnyae la dzi esi wògblɔ be: “Miese hã be wogblɔ na blematɔwo be: ‘Mègaka atam nàgbe edziwɔwɔ o, ke boŋ nàxe wò adzɔgbeɖefewo na Yehowa.’”—Mat. 5:33.\n4. (a) Aleke gbegbee adzɔgbeɖeɖe alo atamkaka na Mawu nye ŋkubiãnyae? (b) Nu kae míedi be míasrɔ̃ tso Yefta kple Hana gbɔ?\n4 Eya ta, eme kɔ ƒãa be ŋkubiãnyae wònye be woado ŋugbe na Mawu. Ne míewɔa adzɔgbe si míeɖe alo atam si míeka na Yehowa dzi la, esia nana ƒomedodo si le mía kplii dome la me sẽna, gake ne mímewɔa wo dzi o la, ate ŋu agblẽ mía kplii dome. David ŋlɔ bena: “Ame kae alia Yehowa ƒe to la, eye ame kae atsi tsitre ɖe eƒe kɔkɔeƒe la? . . . Ame si meyɔa Nye [Yehowa ƒe] agbe tsɔ taa nu dzodzro o, eye mekaa alakpatam o.” (Ps. 24:3, 4; etenuŋɔŋlɔ) Adzɔgbe kae Yefta kple Hana ɖe, eye aleke woƒe adzɔgbeɖeɖea dzi wɔwɔ nɔ na wo?\nWOWƆ ADZƆGBE SI WOÐE NA MAWU LA DZI NUTEƑEWƆWƆTƆE\n5. Adzɔgbe kae Yefta ɖe na Mawu, eye aleke nuwo va yii?\n5 Yefta wɔ ŋugbe si wòdo na Yehowa esime wòyina aʋa wɔ ge kple Amonitɔ siwo nɔ ŋuta sẽm le Mawu ƒe amewo ŋu la dzi nuteƒewɔwɔtɔe. (Ʋɔn. 10:7-9) Yefta di vevie be yeaɖu Amonitɔwo dzi, eya ta edo ŋugbe be: “Ne ètsɔ Amonitɔwo de asi nam la, ekema ame si ado tso nye aƒe ƒe agbo nu ava kpem ne megbɔ tso Amonitɔwo gbɔ le ŋutifafa me la, azu Yehowa tɔ.” Aleke nuwo va yii? Yefta ɖu Amonitɔwo dzi, eye esi wòtrɔ gbɔna eƒeme la, vianyɔnue nye ame si do go va kpee. Eya ta, vianyɔnua ye “azu Yehowa tɔ.” (Ʋɔn. 11:30-34) Esia gɔme ɖe?\n6. (a) Aleke wònɔ na Yefta kple vianyɔnua be woaxe Yefta ƒe adzɔgbeɖefea na Mawu? (b) Nya vevi kae 5 Mose 23:21, 23 kple Psalmo 15:4 gblɔ tso adzɔgbeɖeɖe na Mawu ŋu?\n6 Be Yefta vinyɔnua naxe fofoa ƒe adzɔgbeɖefea la, ele be wòasubɔ Yehowa ɣeyiɣiawo katã le eƒe kɔkɔeƒe la. Ðe Yefta mebu nuwo ŋu nyuie hafi ɖe adzɔgbe na Mawu oa? Ao, elabena anɔ eme be eya ŋutɔ nya be ate ŋu adzɔ be ye vinyɔnuae ado le ye ƒeme ava kpe ye. Togbɔ be esia anya nɔ nyanya nɛ hã la, menɔ bɔbɔe na woa kple vianyɔnua siaa be woawɔ adzɔgbe si wòɖe na Mawu la dzi o. Esi Yefta kpɔ vianyɔnua la, “edze eƒe awuwo” hegblɔ be yeƒe dzi gbã gudugudu. Vianyɔnua “yi ɖafa eƒe ɖetugbui leaƒe nyenye.” Nu ka tae? Viŋutsu aɖeke menɔ Yefta si o, eye vianyɔnu si nye vi ɖeka hɔ̃ si le esi la maɖe srɔ̃ gbeɖe o, eye Yefta mate ŋu axɔ tɔgbuiyɔviwo hã o. Ƒomea ƒe ŋkɔ abu eye ame aɖeke manyi edome o. Gake menye emae nye nu vevitɔ na Yefta o. Yefta gblɔ be: “Meɖe adzɔgbe na Yehowa, eye nyemagate ŋu atrɔe o.” Eye vianyɔnua xɔ edzi gblɔ nɛ be: “Wɔm abe ale si nèdo ŋugbee ene.” (Ʋɔn. 11:35-39) Wonye nuteƒewɔla siwo madi gbeɖe be yewoagbe adzɔgbe si yewoɖe na Mawu Dziƒoʋĩtɔ la dzi wɔwɔ o, nu ka kee esia abia tso wo si be woatsɔ asa vɔe o.—Xlẽ 5 Mose 23:21, 23; Psalmo 15:4.\n7. (a) Adzɔgbe kae Hana ɖe na Mawu, eye nu ka tae, eye aleke nuwo va yi nɛ? (b) Nu kae adzɔgbe si Hana ɖe la bia tso Samuel si be wòawɔ? (Kpɔ etenuŋɔŋlɔa.)\n7 Hana nye nuteƒewɔla bubu si wɔ adzɔgbe si wòɖe na Yehowa la dzi. Edo ŋugbe na Mawu esime wònɔ nu xam vevie le eƒe kotsitsia kple etsusia ƒe dzivenyawo gbɔgblɔ ɖe eŋu atraɖii ta. (1 Sam. 1:4-7, 10, 16) Hana gblɔ eƒe dzimenyawo na Mawu eye wòɖe adzɔgbe nɛ be: “Oo aʋakɔwo ƒe Yehowa, ne èkpɔ wò dɔlanyɔnu la ƒe fukpekpe ɖa, eye nèɖo ŋku dzinye, mèŋlɔ wò dɔlanyɔnu be o, eye nèna ŋutsuvi wò dɔlanyɔnu la, ekema matsɔe ana Yehowa le eƒe agbemeŋkekewo katã me, eye talũhɛ aɖeke made ta ŋu nɛ o.” * (1 Sam. 1:11) Mawu wɔ Hana ƒe biabiaa dzi nɛ, eye wòdzi eƒe vi gbãtɔ—ŋutsuvie wòdzi. Ekpɔ dzidzɔ ale gbegbe! Ke hã, meŋlɔ adzɔgbe si wòɖe na Mawu la be o. Esi wòdzi via teti ko la, egblɔ be: “Yehowa si mee mebiae le.”—1 Sam. 1:20.\n8. (a) Aleke wònɔ na Hana be wòaxe eƒe adzɔgbeɖefea na Mawu? (b) Aleke David ƒe nya si dze le Psalmo 61 la ɖoa ŋku Hana ƒe kpɔɖeŋu nyui la dzi na wò?\n8 Esime Samuel ɖevi la xɔ abe ƒe etɔ̃ ene eye dadaa Hana tso no nɛ ko la, ewɔ abe ale si tututu wòdo ŋugbe na Mawu ene. Nu bubu aɖeke meva susu me nɛ tsɔ wu ema o. Ekplɔ Samuel yi na Nunɔlagã Eli le avɔgbadɔa me le Silo, eye wògblɔ be: “Ðevi sia tae medo gbe ɖa le, eye Yehowa wɔ nu si mebiae la nam. Nye hã mele etsɔm na Yehowa. Ŋkeke ale si wòle agbe la, anye ame si wotsɔ na Yehowa.” (1 Sam. 1:24-28) “Ke Samuel ɖevi la nɔ tsitsim le Yehowa gbɔ” le afi ma. (1 Sam. 2:21) Gake nu ka gbegbee Hana tsɔ sa vɔe le esia wɔwɔ me? Elɔ̃ viaŋutsuvia vevie, gake azɔ la, via lɔlɔ̃a maganɔ egbɔ wòanɔ kpɔkpɔm gbe sia gbe o. Bu ale si wòadzroe vevie be yeakɔe ɖe akɔnu, afe kplii ahalé be nɛ ŋu kpɔ. Dzidzɔ si vidada lɔ̃amewo kpɔna ne wokpɔ wo vi wòle tsitsim tso ŋkeke yi ŋkeke la katã ato eŋu. Togbɔ be enɔ alea hã, meve Hana gbeɖe be yewɔ adzɔgbe si yeɖe na Mawu la dzi o. Eƒe dzi tso aseye le Yehowa me.—1 Sam. 2:1, 2; xlẽ Psalmo 61:1, 5, 8.\nÐe nèle wò adzɔgbeɖefewo xem na Yehowa?\n9. Biabia kawo me míadzro azɔ?\n9 Esi míese ale si gbegbe adzɔgbeɖeɖe na Mawu nye ŋkubiãnyae gɔme vɔ la, na míadzro biabia siawo me azɔ: Go kawo mee wòhiã le be mí Kristotɔwo míaɖe adzɔgbe na Mawu le? Azɔ hã, aleke gbegbee wòle be míaɖoe kplikpaa awɔ adzɔgbe siwo míeɖe alo atam siwo míeka na Mawu la dzi?\nADZƆGBE SI NÈÐE BE YEAWƆ MAWU ƑE LƆLƆ̃NU\nAdzɔgbe si nèɖe be yeawɔ Mawu ƒe lɔlɔ̃nu (Kpɔ memama 10)\n10. Nu kae nye ŋugbe vevitɔ si Kristotɔ ado, eye nu kae esia bia tso esi?\n10 Ŋugbe vevitɔ si Kristotɔ adoe nye be wòatsɔ eƒe agbe aɖe adzɔgbe na Yehowa. Susu ka tae? Susu si tae nye be, edo gbe ɖa tso eŋu le eɖokui si hedo ŋugbe na Yehowa Mawu tso dzi blibo me be, nu ka kee ɖadzɔ o, yeazã yeƒe agbe atsɔ asubɔe tegbee. Abe ale si Yesu gblɔe ene la, ame si ɖe adzɔgbe alea la ‘gbe nu le eɖokui gbɔ,’ eɖe asi le eƒe gomenɔamesiwo katã ŋu, eye wòdo ŋugbe na Mawu be eƒe lɔlɔ̃nu wɔwɔe anye nu vevitɔ na ye le agbe me. (Mat. 16:24) Eya ta, ‘ezu Yehowa tɔ’ tso gbe ma gbe ke. (Rom. 14:8) Ele be ame sia ame si tsɔ eƒe agbe ɖe adzɔgbe na Yehowa la nabu eƒe adzɔgbeɖeɖea nu vevii, abe ale si ko hakpala la gblɔ tso adzɔgbe si wòɖe na Mawu ŋu ene be: “Nu kae matsɔ aɖo eteƒe na Yehowa ɖe nyui siwo katã wòwɔ nam la ta? Maxe nye adzɔgbeɖefewo na Yehowa le eƒe dukɔ blibo la ŋkume.”—Ps. 116:12, 14.\n11. Nu kae nèɖe fia le wò nyɔnyrɔxɔgbe?\n11 Ðe nètsɔ wò agbe ɖe adzɔgbe na Yehowa hexɔ nyɔnyrɔ tsɔ ɖo kpe wò adzɔgbeɖeɖea dzia? Ne nenemae la, èwɔe nyuie! Ðe nèɖo ŋku edzi be le wò nyɔnyrɔxɔgbea la, wobia wò le amehawo ŋkume be, ɖe nètsɔ wò agbe ɖe adzɔgbe na Yehowa hese egɔme be “wò adzɔgbeɖeɖe kple nyɔnyrɔxɔxɔ ana nàzu Yehowa Ðasefo si ade ha kple Mawu ƒe habɔbɔ si eƒe gbɔgbɔ fiaa mɔea?” Esi nèɖo eŋu be ɛ̃ la, eteƒekpɔlawo katã nyae be ètsɔ ɖokuiwò ɖe adzɔgbe keŋkeŋ na Yehowa eye nèdze be woanyrɔ wò nàzu subɔla si Yehowa ɖo. Ànya do dzidzɔ na Yehowa gbe ma gbe ŋutɔ!\n12. (a) Nya kawoe wòanyo be míabia mía ɖokuiwo? (b) Nɔnɔme nyui kawoe Petro de dzi ƒo na mí be míatu ɖo?\n12 Ke hã, Yehowa subɔsubɔ ƒe gɔmedzedze koe nyɔnyrɔxɔxɔ nye. Le nyɔnyrɔxɔxɔ megbe la, anyo be míayi edzi anɔ agbe le ɖekawɔwɔ me kple míaƒe adzɔgbeɖeɖea ahasubɔ Mawu nuteƒewɔwɔtɔe. Eya ta, anyo be míabia mía ɖokui be: ‘Ðe ƒomedodo si le nye kple Yehowa dome la le nyonyom ɖe edzi tso esime mexɔ nyɔnyrɔa? Ðe mekpɔtɔ le Yehowa subɔm kple dzi bliboa? (Kol. 3:23) Ðe medoa gbe ɖa, xlẽa Mawu ƒe Nya la, dea hamea ƒe kpekpewo hekpɔa gome le gbeadzisubɔsubɔdɔa me edziedzi ale si dzea? Alo ɖe wòanye be mele gbɔdzɔgbɔdzɔm le go mawo dometɔ aɖewo mea?’ Apostolo Petro gblɔ be ne míeyi edzi tsɔ xɔse, dzidodo kple ɖokuitsɔtsɔ na Mawu le kpekpem ɖe míaƒe sidzedze ŋu la, míaƒe asiwo mado agblɔ le subɔsubɔdɔ si wɔm míele na Mawu la me o.—Xlẽ 2 Petro 1:5-8.\n13. Nu kae wòle be wòanɔ susu me na Kristotɔ si ɖe adzɔgbe xɔ nyɔnyrɔ?\n13 Ne míenya ɖe adzɔgbe na Mawu ko la, mímate ŋu ate fli ɖe ŋugbe si míedo nɛ la me emegbe le mɔ aɖeke nu o. Ne Yehowa subɔsubɔ alo Kristotɔwo ƒe agbenɔnɔ megadze ame aɖe ŋu o la, mate ŋu agblɔ be yemeɖe adzɔgbe ŋutɔŋutɔ o, eye le esia ta gɔmesese aɖeke mele yeƒe nyɔnyrɔxɔxɔa ŋu o alo mebla ye o. * Elabena, le goawo katã me la, eɖe eɖokui fia abe ame si tsɔ eɖokui ɖe adzɔgbe na Mawu ene. Eya ta, ne ewɔ nu vɔ̃ gã aɖe la, abu akɔnta na Yehowa kple hamea siaa. (Rom. 14:12) Negadzɔ gbeɖe le mía gome be ‘míagblẽ lɔlɔ̃ si nɔ mía si gbã la ɖi’ o. Míedi boŋ be Yesu nagblɔ le mía ŋu be: “Menya wò dɔwɔwɔwo, wò lɔlɔ̃, wò xɔse, wò subɔsubɔdɔ kple wò dzidodo, eye wò dɔwɔwɔ fifitɔwo wu tsãtɔwo.” (Nyaɖ. 2:4, 19) Eya ta, mina míayi edzi anɔ agbe ɖe míaƒe adzɔgbeɖeɖea nu dzonɔamemetɔe be wòado dzidzɔ na Yehowa.\nWò Srɔ̃ɖetamkakaa (Kpɔ memama 14)\n14. Nu kae nye ŋugbe vevitɔ evelia si ame ate ŋu ado, eye nu ka tae?\n14 Ŋugbe vevitɔ evelia si ame ate ŋu adoe nye srɔ̃ɖetamkaka. Nu ka tae? Nu si tae nye be srɔ̃ɖeɖe nye nu kɔkɔe le Mawu ŋkume. Ŋugbetɔsrɔ̃a kple ŋugbetɔ la siaa ka woƒe srɔ̃ɖetam la le Mawu kple amegbetɔwo ŋkume. Zi geɖe la, ŋugbetɔsrɔ̃a kaa atam na ŋugbetɔa be yealɔ̃e, alé be nɛ ahade bubu eŋu ‘zi ale si yewo ame evea yewoanɔ anyi ɖekae le anyigba dzi le Mawu ƒe srɔ̃ɖeɖoɖoa nu.’ Ŋugbetɔa hã kaa atam na ŋugbetɔsrɔ̃a nenema ke. Anɔ eme be ame aɖewo megblɔ atamkanya mawo pɛpɛpɛ le woƒe srɔ̃ɖegbe ya o, ke hã, wogblɔ atamkanya aɖe le Mawu ŋkume. Eya tae woɖe gbeƒã woamawo le amewo ŋkume be wozu srɔ̃tɔwo ɖo, eye Mawu kpɔ mɔ be woakpɔtɔ anye srɔ̃tɔwo le woƒe agbemeŋkeke mamlɛawo me. (1 Mose 2:24; 1 Kor. 7:39) Abe ale si Yesu gblɔe ene la, “eya ŋuti nu si Mawu bla ɖekae la, ame aɖeke negama eme o.” Le susu sia ta, ele be atsu kple asia nanyae be ne yewonya ɖe srɔ̃ ko la, yewomekpɔ mɔ agbe yewo nɔewo o.—Marko 10:9.\n15. Nu ka tae mele be Kristotɔwo nabu srɔ̃ɖeɖe abe ale si xexea me tɔwo bunɛ ene o?\n15 Enye nyateƒe be srɔ̃ɖeɖe aɖeke mede blibo o. Amegbetɔ madeblibo evee ɖe wo nɔewo. Esia tae Biblia gblɔ be ame siwo ɖe srɔ̃ la “akpɔ xaxa le ŋutilã me” ɣeaɖewoɣi ɖo. (1 Kor. 7:28) Gake le xexea me egbea la, ewɔ nublanui ŋutɔ be ame aɖewo megadea bubu srɔ̃ɖeɖe ŋu kura o. Ne kuxiwo do mo ɖa le srɔ̃tɔwo dome ko la, wogbea wo nɔewo afɔtsɔtsɔe. Gake Kristotɔwo ya mebua srɔ̃ɖeɖe alea o. Srɔ̃gbegbe nenema sɔ kple aʋatsokaka na Mawu, eye Mawu lé fu aʋatsokalawo! (3 Mose 19:12; Lod. 6:16-19) Apostolo Paulo ŋlɔ bena: “Ðe wobla wò ɖe nyɔnu ŋua? Dzudzɔ mɔnudidi be yeaɖe ta le eme.” (1 Kor. 7:27) Nu si tae Paulo gblɔ nya ma ɖoe nye be enyae be Yehowa lé fu srɔ̃gbegbe alakpatɔe.—Mal. 2:13-16.\n16. Nya kae Biblia gblɔ tso srɔ̃gbegbe kple srɔ̃tɔwo ƒe kaklã ŋu?\n16 Yesu fia nu be nu ɖeka pɛ si ŋu Ŋɔŋlɔawo ɖe mɔ ɖo be ana woatso srɔ̃ɖetamkakaa mee nye ne srɔ̃tɔ maɖifɔ la tiae be yematsɔ ye srɔ̃ ƒe ahasi si wòwɔ ɖe ye ŋu la akee o. (Mat. 19:9; Heb. 13:4) Ke nya kae Biblia gbɔ tso kaklã tso ame srɔ̃ gbɔ ya ŋu? Biblia ƒe nyaa me kɔ ƒãa le go sia hã me. (Xlẽ 1 Korintotɔwo 7:10, 11.) Biblia megblɔ susu aɖe koŋ si tae srɔ̃tɔwo dome naklã o. Ke hã, Kristotɔ srɔ̃tɔ aɖewo kpɔe be nɔnɔme aɖewo ƒoe ɖe yewo nu be yewoanɔ adzɔge tso yewo srɔ̃ gbɔ. Esia ƒe ɖewoe nye ne srɔ̃a si nye ŋutasẽla alo xɔsegbela la ƒe nuwɔna na wòdze ƒãa be eƒe agbe alo ƒomedodo si le woa kple Yehowa dome la ɖo afɔku me vevie. *\n17. Aleke srɔ̃tɔ Kristotɔwo ate ŋu awɔ be woƒe srɔ̃ɖeɖe nanɔ anyi ɖaa?\n17 Ne atsu kple asiwo te ɖe hamemetsitsiwo ŋu be woaɖo aɖaŋu na yewo tso yewoƒe srɔ̃ɖeɖe me kuxiwo ŋu la, anyo be hamemetsitsiwo nabia wo be le ɣeyiɣi siawo me la, ɖe wo ame eve siaa wokpɔ video si ƒe tanyae nye Nu Kae Nye Lɔlɔ̃ Vavã?, eye ɖe wosrɔ̃ agbalẽ gbadza si nye Dzidzɔ Ate Ŋu Anɔ Wò Ƒomea Me la ɖekae hã. Nu ka tae? Nu si tae nye be, dɔwɔnu siawo he susu yi Mawu ƒe mɔfiafia siwo kpe ɖe srɔ̃tɔ geɖe ŋu woƒe srɔ̃ɖekadodoa va le kplikplikpli wu tsã la dzi. Atsu kple asi aɖe gblɔ be: “Tso esime míedze agbalẽ gbadza sia sɔsrɔ̃ gɔme la, míeva le dzidzɔ kpɔm geɖe wu le míaƒe srɔ̃ɖeɖea me.” Srɔ̃nyɔnu aɖe si woa kple srɔ̃a wogbe wo nɔewo kloe ɣeaɖeɣi la gblɔ tso woƒe srɔ̃ɖeɖe si li ƒe 22 ye nye esia ŋu be: “Mí ame evea siaa míexɔ nyɔnyrɔ, gake míaƒe seselelãmewo to vovo tso mía nɔewo tɔ gbɔ ale gbegbe. Video sia va le ɣeyiɣi nyuitɔ dzi! Fifia mía dome le vivim sãsãsã wu tsã.” Srɔ̃tɔe nènyea? Ðoe kplikpaa nàtsɔ Yehowa ƒe mɔfiamewo awɔ dɔ le wò srɔ̃ɖeɖea me. Esia akpe ɖe ŋuwò be nàwɔ wò srɔ̃ɖetamkakaa dzi kple dzidzɔ!\nƔEYIƔIAWO KATÃ ƑE SUBƆSUBƆDƆ TƆXƐ ƑE ADZƆGBEÐEÐE\n18, 19. (a) Nu kae dzila Kristotɔ geɖe wɔ? (b) Nya kawoe míate ŋu agblɔ tso ame siwo le ɣeyiɣiawo katã ƒe subɔsubɔdɔ tɔxɛa wɔm ŋu?\n18 Ède dzesi nu bubu si ɖe dzesi le Yefta kple Hana ŋua? Adzɔgbe si wo ame evea siaa ɖe la wɔe be Yefta vinyɔnua kple Hana viŋutsua va wɔ subɔsubɔdɔ tɔxɛ le avɔgbadɔa me. Subɔsubɔdɔ siawo ana woanɔ agbe si me dzidzeme geɖe le. Egbea, dzila Kristotɔ geɖe dea dzi ƒo na wo viwo be woaƒo wo ɖokuiwo ɖe ɣeyiɣiawo katã ƒe subɔsubɔdɔa me eye woana subɔsubɔdɔwɔwɔ na Mawu nanye nu vevitɔ na wo le agbe me. Ame siwo le esia wɔm la dze na kafukafu vavã.—Ʋɔn. 11:40; Ps. 110:3.\nƔeyiɣiawo katã ƒe subɔsubɔdɔ tɔxɛ ƒe adzɔgbeɖeɖe (Kpɔ memama 19)\n19 Yehowa Ðasefowo Ƒe Ɣeyiɣiawo Katã Ƒe Subɔsubɔdɔ Tɔxɛ Wɔla Siwo Le Xexea Me Godoo fifia ƒe xexlẽmee nye 67,000. Wo dometɔ aɖewo wɔa dɔ le Betel, bubuwo le xɔtudɔwo wɔm, ɖewo nye dzikpɔla mɔzɔlawo, bubuwo fiaa nu le habɔbɔa ƒe sukuwo, wo dometɔ aɖewo hã nye mɔɖela veviwo kple dutanyanyuigblɔlawo, eye ɖewo wɔa subɔsubɔdɔwo le Takpexɔwo kple afi si wowɔa Biblia-srɔ̃sukuwo le. Wo katã wole “Adzɔgbeɖeɖe Hena Toɖoɖo Kple Agbe Tsɛ Nɔnɔ” ƒe ɖoɖoa te, eya ta wolɔ̃ ɖe edzi be yewoawɔ dɔ ɖe sia ɖe si wode asi na yewo hena Fiaɖuƒea ƒe nuwo dodo ɖe ŋgɔ, be yewoanɔ agbe tsɛ, eye yewoaƒo asa na ŋutilãmedɔ wɔwɔ, negbe ɖe woɖe mɔ ɖe eŋu ko. Menye ameawoe wobuna ame tɔxɛwoe o, ke boŋ woƒe dɔdeasiawoe. Wokpɔe be ele vevie be yewoabɔbɔ yewo ɖokui awɔ adzɔgbe si yewoɖe la dzi zi ale si yewokpɔtɔ le ɣeyiɣiawo katã ƒe subɔsubɔdɔ tɔxɛa wɔm.\n20. Nu kae wòle be míawɔ “gbe sia gbe,” eye nu ka tae?\n20 Adzɔgbe vovovo siwo me míedzro la dometɔ nenie nèɖe na Mawu—ɖekaa, evea, alo etɔ̃a katã? Èva de dzesii be mele be nàbu adzɔgbe siwo nèɖe la nu tsɛ o. (Lod. 20:25) Ne míegbe adzɔgbe siwo míeɖe na Yehowa dzi wɔwɔ la, esia ate ŋu agblẽ nu le ƒomedodo si le mía kplii dome ŋu vevie. (Nyagb. 5:6) Mina ‘míanɔ kafukafuha dzim na Yehowa ƒe ŋkɔ la tegbee, eye míaxe míaƒe adzɔgbeɖefewo gbe sia gbe.’—Ps. 61:8.\n^ mm. 7 Le adzɔgbe si Hana ɖe nu la, efia be via ava nye Naziritɔ le eƒe agbemeŋkekewo katã me, si fia be aɖe eɖokui ɖe vovo, eye wòatsɔ eɖokui ake hena Yehowa ƒe subɔsubɔdɔ kɔkɔe wɔwɔ.—4 Mose 6:2, 5, 8.\n^ mm. 13 Ne míebu afɔ vovovo siwo hamemetsitsiwo ɖena be woatsɔ aka ɖe edzi be ame aɖe dze axɔ nyɔnyrɔ ŋu la, míakpɔe be ƒãa hafi woagblɔ be nya ku ɖe ame aɖe ƒe nyɔnyrɔxɔxɔ ŋu.\n^ mm. 16 Kpɔ agbalẽ si nye “Minɔ Mawu Ƒe Lɔlɔ̃ La Me Ðaa” ƒe Megbenyawo ƒe nyati si nye “Nya Si Biblia Gblɔ Tso Kaklã Kple Srɔ̃gbegbe Ŋu.”


Ame aɖewo gblɔ be menye Melite-ƒukpo, si le Sicily ƒe anyiehe dzie meli si me Paulo nɔ la gbã le o, ke boŋ ƒukpo bubu aɖe dzie. Afikae melia gbã le?\nNyabiabia sia ku ɖe susu si wodo ɖa nyitsɔ laa be meli si me apostolo Paulo nɔ la megbã le Melite-ƒukpo dzi o, ke boŋ melia gbã le Cephalonia (alo Kefallinía) si gogo Corfu-ƒukpo si le Ionia-ƒua me le ɣetoɖoƒe Hela la ŋu. Nuŋlɔɖi si tso gbɔgbɔ me la gblɔ na mí be Roma-ʋafia Yulio kple asrafo bubuwoe kplɔ Paulo kple eŋumewo dzoe le Kaisarea. Abe alesi wòdze le anyigbatataa dzi ene la, woɖo meli yi Zidon kple Mira. Esi woɖɔli meli va ɖo nuɖuɖugba meli gã aɖe si tso Egipte du si nye Alexandria la, woɖo ta ɣetoɖoƒe yi Knido. Womete ŋu zɔ mɔa tso Aegea-ƒu to Hela xa yi Roma abe alesi woɖoe ene o. Ahom aɖe zi wo dzi wova to Kreta ƒutawo ƒe anyiehe afisi ya meƒona le o. Afimae wodze ɖe melidzeƒe si woyɔna be Ʋudzeƒenyui la le. Esi ‘woho tso Kreta’ la, “ahom, si woyɔna be anyieheɣetoɖoƒeya la, ƒo kpe” woƒe melia. Ahom la ‘nyama’ nuɖuɖugba meli gã la vaseɖe ŋkeke 14 lia ƒe zã me. Mlɔeba la, meli si me ame 276 nɔ la gbã le afisi Ŋɔŋlɔ Kɔkɔe siwo le Helagbe yɔ be Me·liʹte.—Dɔwɔwɔwo 27:1–28:1.\nLe ɣeyiɣi siwo va yi me la, wodo susu vovovowo ɖa ku ɖe afisi Me·liʹte ƒukpo sia nye ŋu. Ame aɖewo susu be Melite Illyrica ƒukpo, si woyɔna fifia be Mljet, si nye Adria-ƒua ƒe ƒukpo aɖe le Croatia ƒuta lae wònye. Gake mate ŋu anye Mljet ye o, elabena du siwo le eƒe dziehe la mewɔ ɖeka kple afisiwo Paulo yi eƒe mɔzɔzɔa dzi va to siwo nye Sirakusa, Sicily, kple emegbe Italy ƒe ɣetoɖoƒe ƒuta o.—Dɔwɔwɔwo 28:11-13.\nBiblia gɔmeɖela akpa gãtɔ ƒo nya ta be Me·liʹte siae nye Melite Africanus ƒukpo si woyɔna fifia be Malta. Melidzeƒe mamlɛtɔ si meli si Paulo ɖo dze ɖoe nye Ʋudzeƒenyui, si le Kreta. Emegbe ahom aɖe zi melia dzi wòɖo ta ɣetoɖoƒe yi Klauda. Ahom la yi edzi lɔ melia ɖe enu ŋkeke geɖe. Eme kɔ ƒã be meli si ahom lɔ ɖe enu la aɖo ta ɣetoɖoƒe ʋĩ ava aɖo Melite.\nŊugbledede le ahom ƒe tutu edziedzi le nuto ma me ŋu kple “afisi wòlɔ wo ɖe nu ɖo tae kpakple alesi ahom la nu sẽe” ŋu na Conybeare kple Howson gblɔ le agbalẽ si nye The Life and Epistles of St. Paul me be: “Klauda kple Melite dome medidi de kilometa 770 tututu o. Eyata edze ƒã be mate ŋu anye teƒe bubu aɖekee ƒudzidelawo [ɖo tae] le ŋkeke wuienelia ƒe zã me tsɔ wu Melite o. Ðikeke boo aɖeke mele nya ma ŋu o.”\nTogbɔ be woate ŋu agblɔ be teƒe bubuwoe hã la, ewɔ abe meli si gbã le Melite si dze le anyigbatataa dzi afisiae wɔ ɖeka kple Biblia me nuŋlɔɖia wu ene.\nw04 8/15 axa 30-31


GBE BUBU Afrikaans Albanian Amharic Arabic Armenian Azerbaijani Azerbaijani (Cyrillic) Bicol Bislama Bulgarian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greek Greenlandic Guarani Haitian Creole Hausa Hebrew Hiligaynon Hungarian Icelandic Igbo Iloko Indonesian Italian Japanese Kikuyu Kinyarwanda Kirghiz Korean Kwangali Latvian Lingala Lithuanian Luo Malagasy Maltese Mizo Myanmar Ndebele Ndonga Ngabere Norwegian Nzema Oromo Pangasinan Papiamento (Aruba) Polish Portuguese Punjabi Quechua (Ayacucho) Quechua (Bolivia) Rarotongan Romanian Russian Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spanish Sranantongo Swahili Swedish Tagalog Tahitian Telugu Thai Tigrinya Tsonga Turkish Twi Ukrainian Venda Vietnamese Wolaita Xhosa Yoruba Zande Zulu\nNYATI SI LE AKPAA DZI: ÐE WÒLE BE NÀVƆ̃ NA XEXEA ME ƑE NUWUWUA?\nNu kae nèsusu tso December 21, 2012, si nye ɣletiŋkeke si dze le Mayatɔwo ƒe ɣletigbalẽ dzi si ame geɖe gblɔ be eya dzie tɔtrɔ gãwo ava xexea me katã la ŋu? Le nu si nènɔ mɔ kpɔm na nu la, wò dzi anya dze eme, mɔkpɔkpɔ bu ɖe wò, alo be mègatsɔ ɖeke le eme o. Ðe esia hã nye ɣeyiɣi si amewo nɔ mɔ kpɔm vodadatɔe be xexea awu enu la ƒe kpɔɖeŋu aɖe koa?\nKe “xexea me ƒe nuwuwu” si ŋu Biblia ƒo nu tsoe ya ɖe? (Mateo 24:3, Eʋegbe Biblia) Ame aɖewo vɔ̃na be woatsɔ dzo atsrɔ̃ anyigba. Ame bubuwo le mɔ kpɔm vevie na nu siwo adzɔ le nuwuɣia. Ke le ame bubu geɖewo ya gome la, xexea me ƒe nuwuwu ŋuti nyawo va ti to me na wo. Ðe wòanye be nu siwo wose tso nuwuwua ŋu la nye nyakpakpawo tae wosena le wo ɖokui me nenema?\nÐewohĩ nu si tututu Biblia gblɔ tso xexea ƒe nuwuwu ŋu la nyanya awɔ nuku na wò. Biblia gblɔ susu siwo tae míakpɔ mɔ na nuwuwua, eye wòɖee fia hã be dzi aɖe le ame aɖewo ƒo le esi wosusui be nuwuwua tsi megbe akpa ta. Míade dzi ƒo na wò be nàde ŋugble tso ale si Biblia ɖo nya siwo amewo lɔ̃a biabia tso xexea ƒe nuwuwu ŋu la ŋu.\nÐe woatsɔ dzo atsrɔ̃ anyigbaa?\nALE SI BIBLIA ÐO EŊUI: “[Mawu ɖo] anyigba gɔme anyi ɖe eƒe anyinɔwo dzi, ne magaʋã gbeɖe akpɔ o.”—PSALMO 104:5.\nWomatsɔ dzo alo nu bubu aɖeke atsrɔ̃ anyigba o. Ðe Biblia gblɔ boŋ be anyigba sia nye ameƒomea ƒe aƒe tegbee. Psalmo 37:29 gblɔ be: “Ame dzɔdzɔewo anyi anyigba la dome, eye woanɔ edzi tegbee.”—Psalmo 115:16; Yesaya 45:18.\nEsi Mawu wɔ anyigba la, egblɔ be ‘enyo ŋutɔ,’ eye aleae wògasena le eɖokui me kokoko. (1 Mose 1:31) Mawu meɖoe kura be yeava tsrɔ̃ anyigbaa o, ke boŋ edo ŋugbe be yeahe “gbegblẽ ava ame siwo le anyigba la gblẽm la dzi” ahakpɔ eta be woagatsrɔ̃e o.—Nyaɖeɖefia 11:18.\nGake ɖewohĩ àbia be ke nya si le 2 Petro 3:7 la gɔme ɖe? Mawunyakpukpui ma gblɔ be: “Wodzra fifi dziƒo kple anyigba ɖo ɖi na dzo.” Ðe esia mefia be woatsɔ dzo atsrɔ̃ anyigba oa? Le nyateƒe me la, Biblia zãa nya “dziƒo,” “anyigba” kple “dzo” le kpɔɖeŋunyagbɔgblɔ nu. Le kpɔɖeŋu me, esi wogblɔ le Yesaya 1:2 be: “Mi dziƒowo, misee, eye anyigba, ƒu to anyi” la, gɔmesese si le nya “anyigba” ŋue nye amegbetɔƒomea.\nNya siwo ƒo xlã 2 Petro 3:7 la hã fia be wozã dziƒo, anyigba kple dzo le kpɔɖeŋunyagbɔgblɔ nu. Kpukpui 5 kple 6 lia tsɔ xexea ƒe tsɔtsrɔ̃ sɔ kple Noa ŋɔli me Tsiɖɔɖɔa. Togbɔ be wotsrɔ̃ blemaxexe ma hã la, míaƒe anyigbaa nu meyi o. Ke boŋ ame vɔ̃ɖiwo, siwo “anyigba” le tsitre ɖi na lae tsrɔ̃ le Tsiɖɔɖɔa me. Tsiɖɔɖɔa tsrɔ̃ nu si woate ŋu ayɔ be “dziƒo” hã, si le tsitre ɖi na ame siwo nɔ ameƒomea dzi ɖum ɣemaɣi la. (1 Mose 6:11) Mɔ ma ke nue 2 Petro 3:7 gblɔe ɖi le be woava tsrɔ̃ ame vɔ̃ɖiwo kple dziɖuɖu gblẽkuwo ɖa tegbee, abe dzoe wotsɔ tsrɔ̃ woe ene.\nNu kae adzɔ le xexea me ƒe nuwuwu?\nALE SI BIBLIA ÐO EŊUI: “Xexea nu va yina, nenema kee nye eƒe nudzodzro la hã, ke ame si wɔa Mawu ƒe lɔlɔ̃nu la nɔa anyi yi mavɔmavɔ me.”—1 YOHANES 2:17.\nMenye anyigbae nye ‘xexe’ si nu ava yi la o, ke boŋ ameƒomea me tɔ siwo menɔa agbe ɖe Mawu ƒe lɔlɔ̃nu nu o lae. Abe ale si ko amekola ɖea nutete si me kansa le tsɔ kpɔa dɔnɔ ƒe agbe tae ene la, nenema kee Mawu ‘atsrɔ̃’ ame vɔ̃ɖiwo, be ame dzɔdzɔewo nakpɔ dzidzeme vavãtɔ le anyigba dzi. (Psalmo 37:9) Le gɔmesese sia nu la, “xexea me ƒe nuwuwu” la nye nu nyui.\nGɔmesese sia si le “xexea me ƒe nuwuwu” ŋu la dze ƒãa le Biblia gɔmeɖeɖe siwo ɖe nya sia gɔme be “nuɖoanyi sia ƒe nuwuɣi” alo “dzidzimea ƒe nuwuwu” la me. (Mateo 24:3, New International Version) Esi wònye ameƒomea kple anyigba siaa nu mayi o ta la, ɖe mesɔ be míagblɔ be nuɖoanyi yeye aɖe ava nɔ anyi oa? Biblia ɖo eŋu be ɛ̃, elabena eƒoa nu tso “nuɖoanyi si gbɔna la” ŋu.—Luka 18:30.\nYesu gblɔ tso ɣeyiɣi ma ŋu be enye “nuwo katã ɖɔɖɔɖoɣi.” Ɣemaɣi la, agbugbɔ nɔnɔmeawo aɖɔ ɖo na ameƒomea abe ale si Mawu ɖoe be wòanɔ tso gɔmedzedzea me ene. (Mateo 19:28, NIV) Yayra siwo míakpɔe nye\nAnyigba azu paradiso si me dedienɔnɔ kple nudzedziname axɔ aƒe ɖo.—Yesaya 35:1; Mixa 4:4.\nDɔ nyui siwo me dzidzeme le.—Yesaya 65:21-23.\nWoada dɔ na dɔnɔwo katã.—Yesaya 33:24.\nÐekakpuimeŋusẽ agaɖo tsitsiawo ŋu.—Hiob 33:25.\nWoafɔ ame kukuwo ɖe tsitre.—Yohanes 5:28, 29.\nNe míewɔa “Mawu ƒe lɔlɔ̃nu” la, mele be míavɔ̃ na xexea me ƒe nuwuwu o. Ðe míakpɔ mɔ nɛ boŋ.\nÐe xexea me ƒe nuwuwu gogo nyateƒea?\nALE SI BIBLIA ÐO EŊUI: “Ne miekpɔ nu siawo le dzɔdzɔm la, minyae be Mawu fiaɖuƒe la gogo.” —LUKA 21:31.\nAgbalẽnyalagã Richard Kyle gblɔ le agbalẽ aɖe (The Last Days Are Here Again) me be: “Tɔtrɔ kpatawo kple zitɔtɔwo wɔe be amewo va le ɣeyiɣi si me xexea ƒe nuwuwu ava la gblɔm ɖi.” Alea wònɔna vevietɔ ne amewo mese nu si tae tɔtrɔ alo zitɔtɔ mawo le mo dom ɖa la gɔme o.\nKe hã, Biblia me nyagblɔɖila siwo ƒo nu tso nuwuwua ŋu la menɔ agbagba dzem be yewoaɖe nu si tae nya vɔ̃wo nɔ dzɔdzɔm le wo ŋɔli la me o. Ke boŋ Mawu ƒe gbɔgbɔe ʋã wo wogblɔ nu siwo aɖee afia be xexea ƒe nuwuwu tu aƒe la ɖi. De ŋugble tso nyagblɔɖi siawo dometɔ aɖewo ŋu nàkpɔe ɖa be wole eme vam le míaƒe ŋkekea me hã.\nAʋawɔwɔ, dɔwuame, anyigbaʋuʋu kple dɔvɔ̃ wuamewo abɔ.—Mateo 24:7; Luka 21:11.\nNu vlo wɔwɔ adzi ɖe edzi.—Mateo 24:12.\nAmegbetɔwo anɔ anyigba gblẽm.—Nyaɖeɖefia 11:18.\nAmewo alɔ̃ wo ɖokuiwo, ga kple dzidzɔkpɔkpɔ, gake womalɔ̃ Mawu o.—2 Timoteo 3:2, 4.\nƑomewo mali ke o.—2 Timoteo 3:2, 3.\nAmewo aŋe aɖaba aƒu nu siwo ɖo kpe edzi be nuwuwua tu aƒe la dzi.—Mateo 24:37-39.\nWoaɖe gbeƒã Mawu Fiaɖuƒe ŋuti nya nyuia le xexea me godoo.—Mateo 24:14.\nAbe ale si Yesu gblɔe ene la, ne míele “nu siawo katã” teƒe kpɔm la, ke ele be míanyae be xexea ƒe nuwuwu tu aƒe. (Mateo 24:33) Yehowa Ðasefowo xɔe se be kpeɖodzi siawo fia be nuwuwua tu aƒe vavã, eye woɖea gbeƒã woƒe dzixɔsewo na amewo le dukɔ 236 me.\nÐe ale si nuwuwua meva le ɣeyiɣi si amewo susui dzi o la fia be mava gbeɖe oa?\nALE SI BIBLIA ÐO EŊUI: “Ne wole gbɔgblɔm be: ‘Ŋutifafa kple dedienɔnɔ!’ la, ekema tsɔtsrɔ̃ kpata ava wo dzi kpoyi abe ale si fuɖuame va lilia funɔ ene; eye womate ŋu asi le mɔ aɖeke nu o.”—1 TESALONIKATƆWO 5:3.\nBiblia tsɔ xexea me ƒe tsɔtsrɔ̃ sɔ kple fuɖuame ƒe gɔmedzedze—funɔ mate ŋu axe mɔ ɖe fuɖuame kpakple ale si wòdzɔna kpatae la nu o. Nuwuwuŋkekeawo hã le abe ale si fu nɔa nyɔnu ƒo ene, elabena funɔa dea dzesi nu siwo fia be yeƒe vidziɣi le ɖoɖom. Ðɔktaa ate ŋu abu akɔnta ayɔ ŋkeke si dzi wòadzi via; gake ne funɔa ƒe vidziɣi he ɖe megbe hã la, enya kokoko be eteƒe madidi o, yeadzi vi. Nenema kee ne nuwuwua meva le ɣeyiɣi si amewo susui be ava dzi o hã la, dzesi siwo fia be míele “ŋkeke mamlɛawo” me ya gakpɔtɔ nye nyateƒe matrɔmatrɔ.—2 Timoteo 3:1.\nÐewohĩ àbia be, ‘Ne dzesi siwo fia be nuwuwua tu aƒe la me kɔ alea ɖe, ke nu ka tae ame geɖe medea dzesii o?’ Biblia ɖee fia be ne nuwuwua tu aƒe la, ame geɖe mabu kpeɖodziawo nya veviwoe o. Le esi woalɔ̃ ɖe edzi be tɔtrɔ ɖedzesiawo fia be míele nuwuɣia me teƒe la, woagblɔ fewuɖuɖutɔe be: “Tso ŋkeke si dzi mía tɔgbuiwo dɔ alɔ̃ le ku me la, nuwo katã le edzi yim abe ale si tututu ko wonɔ tso nuwɔwɔ ƒe gɔmedzedze la ene.” (2 Petro 3:3, 4) Esia fia be togbɔ be dzesiawo dze ƒãa hã la, ame geɖewo aŋe aɖaba aƒu wo dzi.—Mateo 24:38, 39.\nŊɔŋlɔawo me kpeɖodzi siwo ɖee fia be nuwuwua tu aƒe la dometɔ aɖewo ko mee míedzro le nyati sia me. * Àdi be yeaganya kpeɖodzi bubuwoa? Ne nenemae la, ekema ɖe manyo be nàdi Yehowa Ðasefowo ƒe mɔ ne nàna woasrɔ̃ Biblia kpli wò femaxee oa? Woate ŋu ava srɔ̃ nu kpli wò le wò aƒe me, le teƒe bubu aɖe si sɔ na wò, alo le telefon dzi gɔ̃ hã. Nu si hiã koe nye be nàɖe mɔ ɖe wò ɣeyiɣi ŋu, eye viɖe gãwo ado tso eme na wò.\n^ mm. 39 Ne èdi numekɔkɔ geɖe wu la, kpɔ agbalẽ si nye Nuka Tututue Nye Biblia ƒe Nufiafia? ƒe ta 9 lia, “‘Ŋkeke Mamlɛawo’ Mee Míele Nyateƒea?” Yehowa Ðasefowoe tae.\nÐE YEHOWA ÐASEFOWO BUI VODADATƆE BE NUWUWUA AVA LE ŊKEKE AÐEWO DZI KPƆA?\nTsã la, Yehowa Ðasefowo kpɔ mɔ na nuwuwua le ɣeyiɣi aɖewo dzi si meva eme o. Abe ale si wònɔ le Yesu ƒe nusrɔ̃lawo gome le ƒe alafa gbãtɔ me ene la, ɣeaɖewoɣi va yi la, míekpɔ mɔ na Biblia me nyagblɔɖiwo me vava do ŋgɔ na Mawu ƒe ɣeyiɣi ɖoɖia. (Luka 19:11; Dɔwɔwɔwo 1:6; 2 Tesalonikatɔwo 2:1, 2) Míelɔ̃ ɖe nya si A. H. Macmillan, si nye Ðasefo ɣeyiɣi didi la gblɔ dzi. Egblɔ be: “Mesrɔ̃e be ele be míalɔ̃ ɖe míaƒe vodadawo dzi, eye míayi edzi anɔ Mawu ƒe Nya la me dzrom be míase egɔme geɖe wu.”\nKe nu ka tae míegatea gbe ɖe edzi be nuwuwua gogo? Elabena míebua nya si Yesu gblɔ be: ‘Mikpɔ nyuie, minɔ ŋudzɔ’ la nya vevii. Gake ne Yesu va kpɔ mí míele ‘alɔ̃ dɔm’ la, makpɔ ŋudzedze ɖe mía ŋu o. (Marko 13:33, 36) Nu ka tae?\nBu kpɔɖeŋu sia ŋu kpɔ: Mítsɔe be gbetakpɔla aɖe, si ƒe dɔe nye be wòana toklã dzotsidɔwɔlawo ne ekpɔ be dzo dze ave la, de dzesi nu si wòsusu be enye dzudzɔ le adzɔge ɖaa, eye wòna toklã dzotsilawo. Ne meva nye dzo ŋutɔŋutɔe o hã la, ɣebubuɣi la, eƒe ŋudzɔnɔnɔa ate ŋu axɔ amewo ɖe agbe.\nNenema kee tsã la, míekpɔ mɔ na nanewo ku ɖe nuwuwua ŋu siwo menɔ eteƒe o. Ke hã, toɖoɖo Yesu kple amewo ƒe agbe ɖeɖe le vevie na mí wu be míazi kpi, be amewo nagagblɔ nyawo ɖe mía ŋu o. Se si Yesu de be “míaɖi ɖase tsitotsito” la ƒoe ɖe mía nu be míaxlɔ̃ nu amewo ku ɖe nuwuwua ŋu.—Dɔwɔwɔwo 10:42.\nMíexɔe se be togbɔ be míaƒe susu anɔ ɣeyiɣi si me nuwuwua ava ŋu hã la, nu si le vevie wue nye be míaka ɖe edzi be ava, eye míaɖe afɔ siwo hiã. Míebua nya si le Xabakuk 2:3 la nya vevii. Afi ma gblɔ be: “Ke ne [nuwuwua tsi] megbe [wu ale si nèsusui] la, kpɔ esinu; elabena ele vava ge kokoko, eye mahe ɖe megbe o.”


“Nu siwo ƒe se dem mele na mi lae nye esi: be mialɔ̃ mia nɔewo.”—YOH. 15:17.\n1. Nu ka tae wòhiã be Kristotɔ siwo nɔ anyi le ƒe alafa gbãtɔ me la nayi edzi anye xɔlɔ̃ kplikplikpliwo?\nLE Yesu ƒe anyigbadzinɔnɔ ƒe zã mamlɛtɔ me la, ede dzi ƒo na eƒe nusrɔ̃la wɔnuteƒewo be woakpɔtɔ anye wo nɔewo xɔlɔ̃wo. Egblɔ na wo do ŋgɔ le fiẽ ma ke me be lɔlɔ̃ si woanɔ ɖeɖem fia wo nɔewo la ana amewo nade dzesii be ye yomedzelawoe wonye. (Yoh. 13:35) Ehiã be apostoloawo nayi edzi anye xɔlɔ̃ kplikplikpliwo hafi woate ŋu ado dzi le dodokpɔ sesẽ siwo nɔ wo ŋgɔ la me ahawɔ dɔ aɖe si Yesu ade wo si le ɣeyiɣi kpui aɖe megbe la ade goe. Le nyateƒe me la, wova nya Kristotɔ siwo nɔ anyi le ƒe alafa gbãtɔ me be wotsɔ wo ɖokuiwo ɖoa anyi na Mawu kple wo nɔewo bliboe.\n2. (a) Nu kae míeɖo kplikpaa be míawɔ, eye nu ka tae? (b) Nyabiase kawo mee míadzro?\n2 Aleke gbegbe wònyea dzidzɔ na mí egbeae nye esi be míenye xexea me katã ƒe habɔbɔ si me tɔwo srɔ̃a kpɔɖeŋu si Kristotɔ siwo nɔ anyi le ƒe alafa gbãtɔ me ɖo ɖi la me tɔwo! Míeɖoe kplikpaa be míawɔ ɖe se si Yesu de be míaɖe lɔlɔ̃ akuaku afia mía nɔewo la dzi. Ke hã, le ŋkeke mamlɛ siawo me la, ame akpa gãtɔ mewɔa nuteƒe o, eye womelɔ̃a ame ƒe nya hã o. (2 Tim. 3:1-3) Zi geɖe la, woƒe xɔlɔ̃wɔwɔ nyea ameŋkumenuwɔwɔ ko, eye wo ɖokuiwo tɔ ko wodina. Ele be míaƒo asa na nuwɔna mawo hafi amewo akpɔtɔ ade dzesi mí be míenye Kristotɔ vavãwo. Eya ta mina míadzro nyabiase siwo gbɔna la me: Nu kae nana wonyea xɔlɔ̃ nyuiwo? Aleke míawɔ adze xɔlɔ̃ nyuiwo? Ɣekaɣie wòate ŋu ahiã be míatso xɔlɔ̃wɔwɔ aɖe me? Eye aleke míate ŋu awɔ ayi edzi anye xɔlɔ̃ siwo tua wo nɔewo ɖo?\nNu Kae Nana Wonyea Xɔlɔ̃ Nyuiwo?\n3, 4. Nu kae nana wonyea xɔlɔ̃ nyuitɔwo kekeake, eye nu ka tae?\n3 Lɔlɔ̃ na Yehowa ye nana wonyea xɔlɔ̃ nyuitɔwo kekeake. Fia Salomo ŋlɔ bena: ‘Ne ame ɖeka kpɔ ŋusẽ ɖe ame si tsi akogo dzi hã la, ame eveawo ya anɔ te ɖe enu, eye ka ŋukplaba etɔ̃ mate ŋu alã bɔbɔe o.’ (Nyagb. 4:12) Ne Yehowa nye ka etɔ̃lia le xɔlɔ̃wo dome la, xɔlɔ̃wɔwɔ ma anɔ anyi eteƒe nadidi.\n4 Enye nyateƒe be ame siwo menya Yehowa o hã tea ŋu dzea xɔlɔ̃ nyuiwo ya. Gake ne ameawo dometɔ ɖe sia ɖe lɔ̃a Mawu la, woƒe xɔlɔ̃dzedzea ali ke sesĩe. Ne masɔmasɔwo do mo ɖa la, xɔlɔ̃ vavãwo awɔ nu ɖe wo nɔewo ŋu le mɔ si adze Yehowa ŋu la nu. Ne ame siwo tsia tsitre ɖe Mawu ŋu dze agbagba be yewoama Kristotɔwo dome la, wokpɔnɛ dzea sii be yewomate ŋu agblẽ xɔlɔ̃wɔwɔ si le Kristotɔ vavãwo dome la me o. Le ŋutinya katã me la, Yehowa subɔlawo ɖee fia be yewolɔ̃ faa be yewoaku tsɔ wu be yewoade yewo nɔewo asi.—Mixlẽ 1 Yohanes 3:16.\n5. Nu ka tae Rut kple Naomi dome xɔlɔ̃wɔwɔa me sẽ eye wònɔ anyi eteƒe didi?\n5 Ðikekemanɔmee la, ame siwo míate ŋu adze xɔlɔ̃ ale be míaƒe dzi nadze eme wue nye ame siwo lɔ̃a Yehowa. Bu Rut kple Naomi ƒe kpɔɖeŋu ŋu kpɔ. Nyɔnu siawo ƒe xɔlɔ̃wɔwɔa nye esiwo ŋu nya woŋlɔ ɖe Biblia me la dometɔ siwo léa dzi na ame wu la dometɔ ɖeka. Nu ka tae woƒe xɔlɔ̃wɔwɔa me sẽ eye wònɔ anyi eteƒe didi? Rut ɖe susua gblɔ esime wògblɔ na Naomi be: ‘Wò dukɔ anye nye dukɔ, eye wò Mawu anye nye Mawu. . . . Yehowa nefiam, eye wòagafiam ɖe edzi; negbe ku koe aklã mía dome!’ (Rut 1:16, 17) Edze ƒãa be Rut kple Naomi siaa lɔ̃ Mawu vevie, eye woɖea mɔ lɔlɔ̃ ma kpɔa ŋusẽ ɖe ale si wowɔa nu ɖe wo nɔewo ŋui la dzi. Esia me tsonue nye be Yehowa yra nyɔnu eve siawo siaa.\nAle Si Míawɔ Adze Xɔlɔ̃ Nyuiwo\n6-8. (a) Nu kae wòbia be xɔlɔ̃wɔwɔ aɖe me nasẽ eye wòanɔ anyi eteƒe nadidi? (b) Afɔ kae wòle be nàɖe gbã be nàte ŋu adze xɔlɔ̃ amewo?\n6 Rut kple Naomi ƒe kpɔɖeŋua ɖee fia mí be xɔlɔ̃ nyuiwo mesua ame si le vo me ko o. Enɔa te ɖe ale si ameawo dometɔ ɖe sia ɖe lɔ̃ Yehowae la dzi. Ke hã, hafi xɔlɔ̃wɔwɔ aɖe me nasẽ eye wòanɔ anyi eteƒe nadidi la, ebia kutrikuku kple ɖokuitsɔtsɔsavɔ geɖe. Ehiã be dadavi siwo nye Yehowa subɔlawo le Kristotɔwo ƒe ƒomewo me gɔ̃ hã naku kutri hafi woate ŋu anye xɔlɔ̃ nyuiwo. Ekema afɔ kawoe nàte ŋu aɖe?\n7 Wɔ afɔɖeɖea gbã. Apostolo Paulo de dzi ƒo na exɔlɔ̃ siwo nɔ hame si nɔ Roma la me be ‘woanɔ amedzrowɔwɔ dzi.’ (Rom. 12:13) Be woanɔ amedzrowɔwɔ dzi lɔ afɔ vivivi aɖewo ɖeɖe edziedzi ɖe eme. Ðeko wòle abe mɔ aɖe dzi zɔzɔ ene, ebiana be woaɖe afɔ aɖewo gbã agaɖe bubuwo ɖe eyome. Ame aɖeke mate ŋu awɔ amedzro na amewo ɖe tewòƒe o. (Mixlẽ Lododowo 3:27.) Mɔ siwo dzi nàte ŋu ato awɔ amedzro na amewo la dometɔ ɖekae nye be nànɔ hamea me tɔ vovovowo kpem be woava ɖu nu kpokploe aɖe kpli wò. Ðe nàte ŋu ana wòanye numame na wò be nànɔ amedzro wɔm na miaƒe hamea me tɔwoa?\n8 Mɔ bubu aɖe si dzi nàte ŋu ato aɖe afɔ gbãtɔ atsɔ adze xɔlɔ̃ amewoe nye be nànɔ ame vovovowo kpem be woanɔ gome kpɔm le gbeƒãɖeɖedɔa me kpli wò. Ne mieɖo aƒemenɔla aɖe ƒe ʋɔtru nu eye nèse gbeƒãɖela si mia kplii miele gbeadzi la le ale si wòlɔ̃ Yehowae la gblɔm tso dzi me la, eƒe nu alé dzi na wò godoo.\n9, 10. Kpɔɖeŋu kae Paulo ɖo ɖi, eye aleke míate ŋu asrɔ̃ eƒe kpɔɖeŋua?\n9 Keke ɖokuiwò le wò lɔlɔ̃ɖeɖefia me. (Mixlẽ 2 Korintotɔwo 6:12, 13.) Èse le ɖokuiwò me kpɔ be ame aɖeke mele miaƒe hamea me si nàte ŋu adze xɔlɔ̃ oa? Nenye nenemae la, ɖe wòate ŋu anye be dzidzenu si wò ŋutɔ nèɖo le ame siwo nàte ŋu adze xɔlɔ̃ ŋu la kɔ akpa? Apostolo Paulo ɖo kpɔɖeŋu nyui aɖe ɖi na mí le ale si wòle be míakeke mía ɖokuiwo le lɔlɔ̃ɖeɖefia gome la me. Ɣeaɖeɣi le Paulo ƒe agbe me la, mava susu me nɛ kpɔ be yeate ŋu adze xɔlɔ̃ ame siwo menye Yudatɔwo o. Ke hã, eva zu ‘apostolo na dukɔwo.’—Rom. 11:13.\n10 Gakpe ɖe eŋu la, menye ame siwo nye Paulo hatiwo koe wòdzea xɔlɔ̃e o. Le kpɔɖeŋu me, woa kple Timoteo wova zu xɔlɔ̃ siwo dome tsi metona o togbɔ be etsi wui sãsãsã, eye wotso teƒe vovovowo hã. Egbea la, sɔhɛ geɖewo dze xɔlɔ̃ ame tsitsiwo le hamea me, eye wodea asixɔxɔ xɔlɔ̃wɔwɔ mawo ŋu ŋutɔ. Vanessa si xɔ ƒe 20 kple nu vi aɖe la gblɔ be: “Xɔlɔ̃ vevi aɖe le asinye, exɔ ƒe 50 kple edzivɔ. Metea ŋu gblɔa nya sia nya si mate ŋu agblɔ na xɔ̃nye siwo nye hatinyewo la nɛ. Eye etsɔa ɖe le eme nam ale gbegbe.” Aleke amewo wɔna dzea xɔlɔ̃ siawo tɔgbi? Vanessa gblɔ be: “Agbagbae medze hafi te ŋu dze xɔlɔ̃ sia, menye ɖeko meli wòva su asinye le vo me o.” Ðe nèle agbagba dzem be yeadze xɔlɔ̃ ame siwo menye hatiwòwo oa? Yehowa ayra ɖe wò agbagbadzedzewo dzi godoo.\n11. Nu kae míate ŋu asrɔ̃ tso Yonatan kple David ƒe kpɔɖeŋua me?\n11 Nye nuteƒewɔla. Salomo ŋlɔ bena: “Xɔlɔ̃ lɔ̃a ame ɣesiaɣi, eye wòtrɔna dzɔa ame nɔvi le hiã me.” (Lod. 17:17) Esi Salomo nɔ nya mawo ŋlɔm la, anye be xɔlɔ̃wɔwɔ si nɔ fofoa David kple Yonatan dome la nɔ susu me nɛ. (1 Sam. 18:1) Fia Saul di be ye vi Yonatan nava zu Israel fia le yeƒe ku megbe. Gake Yonatan xɔ nyateƒenya si wònye be Yehowa tia David be wòava nye fia le ye fofo ƒe ku megbe la de eme. Yonatan meʋã ŋu David abe ale si fofoa Saul ya wɔe ene o. Kafukafu si amewo tsɔ nɔ David nam la meve Yonatan o, eye mexɔ ameŋugblẽnya siwo Saul nɔ kakam tso David ŋu la de eme o. (1 Sam. 20:24-34) Ðe míele abe Yonatan enea? Ðe míekpɔa dzidzɔ ɖe mía xɔlɔ̃wo ŋu ne mɔnukpɔkpɔwo su wo sia? Ne wole nɔnɔme sesẽwo me tom la, ɖe míefaa akɔ na wo henaa kpekpeɖeŋu woa? Ne míese wogblɔ nya vɔ̃ aɖe ɖe mía xɔlɔ̃ aɖe ŋu la, ɖe míexɔa nya mawo dzi sena enumakea? Alo ɖe míeʋlia mía xɔlɔ̃a ta nuteƒewɔwɔtɔe abe ale si Yonatan wɔe enea?\nƔeyiɣi Si Me Wòhiãna Be Woatso Xɔlɔ̃wɔwɔ Aɖe Me\n12-14. Kuxi kae Biblia nusrɔ̃vi aɖewo doa goe, eye aleke míate ŋu akpe ɖe wo ŋui?\n12 Ne Biblia nusrɔ̃vi aɖe te tɔtrɔwɔwɔ le eƒe agbenɔnɔ me la, ate ŋu ado go kuxi sesẽwo le xɔlɔ̃dzedze gome. Ate ŋu adzɔ be ekpɔa dzidzɔ ɖe hadede kple exɔlɔ̃ aɖewo ŋu gake womenɔa agbe ɖe Biblia ƒe agbenɔnɔ ŋuti dzidzenuwo nu o. Ðewohĩ edea ha kpli wo hekpɔa gome kpli wo le nanewo wɔwɔ me edziedzi tsã. Gake fifia ya la, ekpɔe be nuwɔna siwo me ye xɔlɔ̃awo ƒoa wo ɖokuiwo ɖo la ate ŋu akpɔ ŋusẽ gbegblẽ ɖe ye dzi, eye wòse le eɖokui me be ele be yeadzudzɔ hadede kpli wo. (1 Kor. 15:33) Togbɔ be ele alea hã la, ese le eɖokui me be ne yedzudzɔ hadede kpli wo la afia be yemewɔ nuteƒe na wo o.\n13 Ne ènye Biblia nusrɔ̃vi si le go dom kuxi sia la, ɖo ŋku edzi be xɔlɔ̃ vavã akpɔ dzidzɔ be èle agbagba dzem be yeana yeƒe agbenɔnɔ nanyo ɖe edzi wu. Eye ɖewohĩ adi kura gɔ̃ hã be yeawɔ ɖeka kpli wò miasrɔ̃ nu tso Yehowa ŋu. Gake alakpaxɔlɔ̃wo ya ‘anɔ nya manyomanyowo gbɔgblɔ dzi ɖe ŋuwò’ le esi ‘mègale du ƒum kpli wo le mɔ sia dzi yina agbe baɖa nɔnɔ ƒe ba me o’ ta. (1 Pet. 4:3, 4) Le nyateƒe me la, xɔlɔ̃ mawo boŋ ye mele nuteƒe wɔm na wò o, ke menye wòe o.\n14 Ne Biblia nusrɔ̃viwo ƒe xɔlɔ̃ tsãtɔ siwo melɔ̃a Mawu o gblẽ wo ɖi la, hamea me tɔwo ate ŋu adze xɔlɔ̃ wo ɖe ame mawo teƒe. (Gal. 6:10) Ðe nènya Biblia nusrɔ̃vi siwo dea miaƒe kpekpeawoa? Ðe nètea ŋu dea ha kpli wo ɣeaɖewoɣi hetua wo ɖoa?\n15, 16. (a) Aleke wòle be míawɔ nui nenye be mía xɔlɔ̃ aɖe dzudzɔ Yehowa subɔsubɔ? (b) Aleke míate ŋu aɖe lɔlɔ̃ si le mía si na Mawu la afiae?\n15 Ke nu kae wòle be nàwɔ ne xɔ̃wò aɖe si le hamea me trɔ megbe de Yehowa, eye ɖewohĩ wòva hiã be woaɖee le hamea me? Nu sia ate ŋu ate ɖe ame dzi ŋutɔ. Nɔvinyɔnu aɖe gblɔ ale si wòse le eɖokui me esi exɔlɔ̃ aɖe dzudzɔ Yehowa subɔsubɔ ale: “Ðeko wòwɔ nam abe ɖe nane ku le menye ene. Mesusui be xɔ̃nyea li ke sesĩe le nyateƒea me, gake menɔ nenema o. Menɔ ɖokuinye biam be ɖe wòanye be esi wòdi be yeadze yeƒe ƒometɔwo ŋu tae wònɔ Yehowa subɔm ɖo mahã. Esia na mete ɖokuinye me dzodzro. Susu nyuiwo tae mele Yehowa subɔm ɖoa?” Aleke nɔvinyɔnu sia wɔ te ŋu nɔ te ɖe nɔnɔme ma nu? Egblɔ be: “Medro nye agba ɖe Yehowa dzi. Meɖoe kplikpaa be maɖee afia Yehowa be ame si ƒomevi wònye tae melɔ̃e ɖo, ke menye esi wòna xɔlɔ̃wo su asinye le eƒe habɔbɔa me tae o.”\n16 Míate ŋu akpɔ mɔ be míayi edzi anye Mawu xɔlɔ̃wo ne míedze xɔlɔ̃ ame siwo tiae be yewoanye xexea xɔlɔ̃wo la o. Nusrɔ̃la Yakobo ŋlɔ bena: “Mienyae be xɔlɔ̃dzedze xexea nye futɔnyenye na Mawu oa? Eya ta ame sia ame, si dina be yeanye xexea xɔlɔ̃ la, ewɔa eɖokui Mawu ƒe futɔ.” (Yak. 4:4) Míate ŋu aɖe lɔlɔ̃ si le mía si na Mawu la afia ne míeka ɖe edzi be ne míewɔ nuteƒe nɛ la akpe ɖe mía ŋu míado dzi ne mía kple mía xɔlɔ̃ aɖe dome gblẽ. (Mixlẽ Psalmo 18:26.) Nɔvinyɔnu si ƒe nya míegblɔ va yi la ƒo nya la ta ale: “Mesrɔ̃e be míate ŋu ana ame aɖe nalɔ̃ Yehowa alo alɔ̃ mí o. Le wo katã me la, ame ŋutɔ ƒe nyametsotsoe.” Ke hã, nu kae míate ŋu awɔ bene mía kple mía xɔlɔ̃ tuameɖo siwo kpɔtɔ le hamea me la dome xɔlɔ̃wɔwɔa nayi edzi anɔ anyi ɖaa?\nAle Si Míawɔ Ayi Edzi Anye Xɔlɔ̃ Nyuiwo\n17. Aleke xɔlɔ̃ nyuiwo ƒoa nu na wo nɔewo?\n17 Dzeɖoɖo nyuie naa agbe ɖoa xɔlɔ̃wɔwɔ me. Ne èxlẽ Biblia me ŋutinya siwo ku ɖe Rut kple Naomi, David kple Yonatan, kpakple Paulo kple Timoteo ŋu la, àkpɔe adze sii be xɔlɔ̃ nyuiwo ɖoa dze kple wo nɔewo faa, gake woƒoa nu na wo nɔewo bubutɔe. Paulo gblɔ tso ale si wòle be míanɔ nu ƒom na mía nɔewo ŋu be: “Mina miaƒe nya nadze to ɣesiaɣi, eye dze nanɔ eme.” Ale si wòle be míaƒo nu na “ame siwo le egodo,” si fia ame siwo menye mía nɔvi Kristotɔwo o la koŋ ye Paulo wɔnɛ le afi sia. (Kol. 4:5, 6) Ne edze be míade bubu dzimaxɔsetɔwo ŋu ne míele nu ƒom na wo la, ke kakaɖedzitɔe la, ele vevie be míade bubu mía xɔlɔ̃ siwo le hamea me la ŋu geɖe wu.\n18, 19. Aleke wòle be míabu aɖaŋu siwo mía xɔlɔ̃ Kristotɔwo ɖona na mí lae, eye kpɔɖeŋu kae hamemetsitsi siwo nɔ Efeso la ɖo ɖi na mí?\n18 Xɔlɔ̃ nyuiwo dea bubu wo nɔewo ƒe nukpɔsusuwo ŋu, eya ta ele be woƒe nyawo nadze to eye woaƒo nu naneke maɣlamaɣlae ne wole dze ɖom kple wo nɔewo. Fia Nyanu Salomo ŋlɔ bena: “Ami kple dzudzɔ ʋeʋẽ donu doa dzidzɔ na dzi; xɔlɔ̃ ƒe nya vivi nyo wu ame ŋutɔ ƒe aɖaŋuɖoɖo.” (Lod. 27:9) Nenemae nèbua aɖaŋu siwo xɔ̃wòwo ɖona na wòa? (Mixlẽ Psalmo 141:5.) Ne xɔ̃wò aɖe ɖo afɔ afɔta na wò ku ɖe afɔ aɖe si ɖem nèle ŋu la, aleke nèwɔa nui? Ðe nèbua eƒe nyawo be enye amenuvevea, alo ɖe wòvea dɔme na wòa?\n19 Ƒomedodo nyui aɖe nɔ apostolo Paulo kple hame si nɔ Efeso la ƒe hamemetsitsiwo dome. Anɔ eme be enya ŋutsu mawo dometɔ aɖewo esime wozu xɔsetɔwo teti ko. Ke hã, le kpekpe mamlɛtɔ si wòwɔ kpli wo me la, eɖo aɖaŋu aɖewo na wo tẽe mede ba mo na nya aɖeke o. Aleke wowɔ nui? Paulo xɔlɔ̃ mawo medo dziku o. Ke boŋ wokpɔ ŋudzedze ɖe ale si wòtsɔ ɖe le eme na wo la ŋu, eye wofa avi gɔ̃ hã esi wògblɔ na wo be womegale yeƒe ŋkume kpɔ ge o.—Dɔw. 20:17, 29, 30, 36-38.\n20. Nu kae xɔlɔ̃ lɔ̃ame awɔ?\n20 Menye ɖeko xɔlɔ̃ nyuiwo lɔ̃na xɔa aɖaŋuɖoɖo si me nunya le o, ke boŋ woawo hã woɖoa aɖaŋu. Gake ele be míanya ɣeyiɣi si me wòle be ‘míakpɔ mía ŋutɔwo míaƒe nyawo gbɔ.’ (1 Tes. 4:11) Eye ele be míade dzesii hã be mía dometɔ ɖe sia ɖe “abu akɔnta le ye ŋutɔ ɖokui ŋuti na Mawu.” (Rom. 14:12) Gake ne ehiã la, xɔlɔ̃ lɔ̃ame aɖo ŋku Yehowa ƒe dzidzenuwo dzi na exɔlɔ̃a dɔmenyotɔe. (1 Kor. 7:39) Le kpɔɖeŋu me, nu kae nàwɔ ne ède dzesii be dzimaxɔsetɔ aɖe ƒe nu va le dzi lém na xɔ̃wò aɖe si mekpɔ ɖe srɔ̃ o? Ðe nàgbe aɖaŋuɖoɖo nɛ le esi nèle vɔvɔ̃m be esia wɔwɔ ana yewoƒe xɔlɔ̃wɔwɔa me nagblẽ ta? Alo nu kae nàwɔ ne xɔ̃wòa do toku wò aɖaŋuɖoɖoa? Xɔlɔ̃ nyui adze agbagba be yeana alẽkplɔla lɔ̃amewo nakpe ɖe ye xɔlɔ̃ si le afɔ gbegblẽa ɖem ŋu. Esia wɔwɔ bia dzinɔameƒo. Ke hã, esia mate ŋu agblẽ xɔlɔ̃wɔwɔ si wotu ɖe lɔlɔ̃ na Yehowa dzi la dome ɖaa o.\n21. Nu kae mí katã míewɔna ɣeaɖewoɣi, gake nu ka tae wòle vevie be míana mía kple mía xɔlɔ̃ siwo le hamea me la dome ƒomedodoa me nasẽ?\n21 Mixlẽ Kolosetɔwo 3:13, 14. Ɣeaɖewoɣi la, míate ŋu awɔ nane si awɔe be ‘nya aɖe nanɔ’ mía xɔlɔ̃wo si ɖe mía ŋu, alo woawo hã woate ŋu awɔ nane alo agblɔ nya aɖe si ado dziku na mí. Yakobo ŋlɔ bena: “Mí katã míewɔa vodada zi geɖe.” (Yak. 3:2) Gake togbɔ be xɔlɔ̃wo daa vo le wo nɔewo ŋu zi gbɔ zi geɖe gɔ̃ hã la, ale si wolɔ̃na tsɔna kea wo nɔewo keŋkeŋ ye ɖenɛ fiana be wonye xɔlɔ̃wo vavã. Aleke gbegbe wòle vevie ye nye esi be míana mía kple mía xɔlɔ̃wo dome ƒomedodoa me nasẽ to dzeɖoɖo tso dzi me kple etsɔtsɔ ke mía nɔewo faa dzi! Ne míeɖea lɔlɔ̃ ma tɔgbi fiana la, azu “ɖekawɔwɔ ƒe nublanu deblibo.”\n• Aleke míate ŋu awɔ adze xɔlɔ̃ nyuiwo?\n• Ɣekaɣie wòahiã be míatso xɔlɔ̃wɔwɔ aɖe me?\n• Nu kae wòle be míawɔ bene mía kple mía xɔlɔ̃wo dome ƒomedodoa me nayi edzi asẽ?\nNu kae na Rut kple Naomi dome xɔlɔ̃wɔwɔa me sẽ eye wònɔ anyi eteƒe didi?\nÈwɔa amedzro na amewo edziedzia?


GBE BUBU Albanian Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Czech Danish Dutch Estonian Eŋlisi Eʋegbe Franse Ga German Greenlandic Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Myanmar Norwegian Papiamento (Curaçao) Polish Portuguese Rarotongan Romanian Samoan Setswana Shona Silozi Sinhala Slovak Slovenian Spanish Sranantongo Swahili Tagalog Thai Tsonga Turkish Ukrainian Vietnamese\nABE ALESI HADYN SANDERSON GBLƆE ENE\nYesu gblɔ na eƒe apostolowo ɣeaɖeɣi be: “Ne mienya nusiawo, eye miewɔ wo la, woayra mi.” (Yohanes 13:17) Ẽ, míate ŋu anya nu nyui, gake ewɔwɔ nava zu agba! Ke hã, agbenɔnɔ ƒe 80 kple edzivɔwo, siwo dometɔ 40 metsɔ wɔ dutanyanyuigbɔgblɔdɔae, na meva kpɔe dze sii kɔte be nyateƒee Yesu ƒe nya siawo nye. Le nyateƒe me, Mawu ƒe lɔlɔ̃nu wɔwɔ hea dzidzɔ vɛ. Mina maɖe nusitae la me.\nLE ƑE 1925 me, esi mexɔ ƒe etɔ̃ la, dzinyelawo yi ɖase Biblia me nuƒo aɖe le míade Newcastle, Australia. Nuƒoa, si ƒe tanya enye “Ame Miliɔn Geɖe Siwo Le Agbe Fifia Maku Akpɔ O” la sese na danye va kpɔe be yeke ɖe nyateƒea ŋu, eye wòte Kristotɔwo ƒe kpekpewo dede edziedzi. Gake eteƒe medidi hafi fofonye ya megava nɔ dzidzɔ kpɔm ɖe nyateƒea ŋu o. Medi kura be Dada nalé eƒe xɔse yeyea me ɖe asi o eye wògblɔ nɛ be ne medzudzɔ o la, yeagblẽ mí ɖi adzo. Dada lɔ̃ papa eye edi be wòanɔ mía gbɔ. Ke hã, enyae be toɖoɖo Mawu le vevie wu, eyata eɖoe kplikpaa be yeawɔ nusi nyo le Mawu ŋkume. (Mateo 10:34-39) Le esia taa, papa dzo le mía gbɔ eye ƒã hafi mekpɔnɛ.\nNe meɖo ŋku ɣeyiɣi mawo dzi la, mekafua dada ɖe alesi wòɖoe kplikpaa be yeanɔ Mawu ƒe akpa dzii la ta. Eƒe nyametsotsoa he gbɔgbɔmeyayra geɖe vɛ na mía kple nɔvinyenyɔnu tsitsia, Beulah. Míesrɔ̃ nu vevi aɖe hã tso eme—eyae nye be ne míenya nusi nyo la, ele be míadze agbagba awɔe.\nBiblia Nusrɔ̃viwo, si nye alesi woyɔa Yehowa Ðasefowo ɣemaɣii, megblẽ míaƒe ƒomea ɖi kura o. Mía mama ʋu va nɔ mía gbɔ, eye eya hã va srɔ̃ Biblia hexɔ nyateƒea. Woa kple Dada va zu zɔhɛ veviwo le gbeƒãɖeɖedɔa me, eye woƒe dzadzraɖo kple vividodo ɖe amewo ŋu na ame geɖe lɔ̃a woƒe nya ale gbegbe.\nLe ɣeyiɣi siawo katã me la, nɔvi Kristotɔ tsitsiwo tsɔ ɖe le eme nam vevie, eye wona hehe nyui geɖewom. Esia wɔe be eteƒe medidi o mesrɔ̃ alesi wozãa ɖaseɖigbalẽ siwo dzi woŋlɔ ɖaseɖinya kpuiwo ɖo tsɔ ɖia ɖasee na amewo le woƒe aƒewo me. Meƒoa Biblia me nuƒo siwo wolé ɖe agba dzi la le agbaƒomɔ̃ sue dzi na amewo eye menɔa nɔviwo dome míekplana agbalẽ siwo dzi woŋlɔ nyawo ɖo zɔna toa ablɔ gãwo dzi le dua me. Esia wɔwɔ menɔ bɔbɔe nam o, elabena ŋu kpeam ŋutɔ. Ke hã, menya nusi nyo, eye meɖoe kplikpaa be mawɔe hã.\nLe nye sukunuwuwu megbe la, mekpɔ dɔ le gadzraɖoƒe aɖe, eye dɔ sia bia be manɔ mɔ zɔm aɖanɔ dɔ wɔm kple gadzraɖoƒea ƒe alɔdze vovovo siwo le New South Wales nuto me. Togbɔ be Ðasefowo mesɔ gbɔ le dukɔa ƒe nuto mawo me o hã la, hehe si mexɔ kpe ɖe ŋunye be nyemeɖe asi le nye xɔse ŋu o. Dada ŋlɔa lɛta nam, eye lɛta siawo do ŋusẽm ŋutɔ le gbɔgbɔ me.\nLe nyateƒe me la, lɛta mawo kpe ɖe ŋunye le ɣeyiɣi nyuitɔ me. Xexemeʋa II dze egɔme, eye wobia tso asinye be mawɔ asrafodɔ. Sɔlemedela veviedonula ŋutɔ aɖee míaƒe gadzraɖoƒea ƒe amegã nye eye eganye dua me srafomegã hã. Esi meɖe míaƒe Kristotɔwo ƒe akpaɖekedzimademade me nɛ la, etsɔ tiatia eve ɖo ŋkunyeme—be maɖe asi le nye subɔsubɔ ŋu loo alo be dɔ nage le asinye! Wobia tso asinye be mava afisi woxɔa ame ɖe asrafodɔ me le le dua me, eye menɔ bɔbɔe le afima kura o. Míaƒe dɔmemegãa nɔ afima eye enɔ ŋku lém ɖe ŋunye tututu esi mete ɖe ŋkɔŋlɔkplɔ̃a ŋu. Megbe be nyemade asi agbalẽwo te azu asrafo o eye asrafomegãwo do dziku ɖe ŋunye vevie ŋutɔ. Menɔ bɔbɔe gbemagbe kura o, gake meɖoe kplikpaa be mawɔ nusi nyo. Le Yehowa ƒe kpekpeɖeŋu me la, melé ɖokuinye kpoo gake heɖo tame kplikpaa. Meva se emegbe be gbevuvi aɖewo di be yewoagblẽ nu le ŋunye, eyata meƒo nye nuwo nu ƒu enumake heɖo kekete dzo le dua me!\nMetrɔ yi Newcastle, gake wokplɔ mía kple nɔviŋutsu adre aɖewo siwo hã gbe be yewomawɔ asrafodɔ o la yi ʋɔnui kokoko. Ʋɔnudrɔ̃laa tso afia be míayi mɔ ɣleti etɔ̃ aɖawɔ dɔ sesẽ. Togbɔ be gamenɔnɔ menye dzidzɔnya o hã la, nusi nyo wɔwɔ he yayra geɖe vɛ nam. Le míaƒe dodo le game megbe la, hanyeti Ðasefo aɖe si ŋkɔe nye Hilton Wilkinson, si hã nɔ game kpli mí la gblɔ nam be mava wɔ dɔ kpli ye le yeƒe fotodɔwɔƒe. Meva do go Melody, si nɔ dɔ wɔm le dɔwɔƒea ƒe amedzroxɔƒe ɣemaɣi, eye eva zu srɔ̃nye. Le asiɖeɖe le ŋunye megbe kpuie la, mexɔ nyɔnyrɔ tsɔ ɖo kpe nye adzɔgbeɖeɖe dzi na Yehowa.\nƔeyiɣiawo Katã ƒe Subɔsubɔdɔa Ŋu Bubu\nLe mía kple Melody ƒe srɔ̃ɖeɖe megbe la, míeʋu mía ŋutɔwo ƒe fotodɔwɔƒe ɖe Newcastle. Le dɔwɔƒea ʋuʋu megbe teti la, míete dɔ kpɔkpɔ ale gbegbe be nu va nɔ gbegblẽm le míaƒe lãmesẽ kple gbɔgbɔmemenyenye ŋu. Le ɣeyiɣi sia me la, Ted Jaracz, si nɔ dɔ wɔm le Yehowa Ðasefowo ƒe alɔdzedɔwɔƒe le Australia, amesi nye Dziɖuha la me tɔ fifia, ɖo dze kpli mí tso ɣeyiɣiawo katã ƒe subɔsubɔdɔa wɔwɔ ŋu. Le dzeɖoɖo ma megbe la, míetso nya me hedzra míaƒe fotodɔwɔƒea, eye míedi dɔ aɖe si maxɔ ɣeyiɣi na mí fũ o nɔ wɔwɔm. Le ƒe 1954 me la, míeƒle agbatsɔʋu sue aɖe si wogazã abe xɔdɔme ene, heʋu yi du si nye Ballarat me, le Victoria-nuto me, hete mɔɖeɖedɔa, alo ɣeyiɣiawo katã ƒe nyanyuigbɔgblɔdɔa wɔwɔ.\nEsi míeva ɖo afima hete dɔwɔwɔ kple hame sue si nɔ Ballarat la, Yehowa yra ɖe míaƒe agbagbadzedzewo dzi geɖe. Le ƒe ɖeka kple afã pɛ ko megbe la, amesiwo vaa kpekpeawo la dzi ɖe tso 17 va ɖo 70. Eteƒe medidi o wokpe mí be míava wɔ mɔzɔzɔdɔa, alo nutome sue dzikpɔkpɔdɔ, le nuto si nye South Australia me. Le ƒe etɔ̃ siwo kplɔe ɖo me la, míesrã hamewo kpɔ le dugã si nye Adelaide me, kple teƒe siwo woɖaa wine le, kpakple le aŋutigbledeƒe siwo le Murray-tɔsisia ŋu. Le nyateƒe me la, dɔ sia trɔ míaƒe agbe ale gbegbe! Subɔsubɔ kple nɔviŋutsu kple nɔvinyɔnu lɔ̃amewo nye dzidzɔ na mí ŋutɔ. Vavãe yayra geɖe le nusi nyo la wɔwɔ me!\nDutanyanyuigbɔgblɔ Dɔdasi Xɔxɔ\nLe ƒe 1958 me la, míena Australia-lɔdzedɔwɔƒea nya be míedi be míayi “Mawu ƒe Lɔlɔ̃nu” Dukɔwo Dome Takpekpe le New York City le ƒe ma ƒe nuwuwu lɔƒo. Esi wonɔ biabia sia ŋu ɖom na mí la, wotsɔ Gilead dutanyanyuigbɔgblɔ suku dede le United States ƒe dɔbiagbalẽ ɖo ɖe mí. Míegogo ƒe 40 ɣemaɣi, eyata ewɔ na mí be míetsi akpa na Gilead-sukua dede. Ke hã, míekpe dɔbiagbalẽawo ɖo hetsɔ ɖo ɖa, eye dzidzɔtɔe la, wokpe mí be míava klass 32 lia. Esi míeɖo sukudeɣia ƒe domedome la, wona míenya be teƒe si woaɖo mí ɖoe nye India! Togbɔ be nya sia tso dzika ƒo na mí le gɔmedzedzea me hã la, míedi be míawɔ nusi nyo, eyata míexɔ dɔdasia kple dzidzɔ.\nLe ƒe 1959 me la, míeɖo meli heva dze go ɖe Bombay, (si nye Mumbai fifia) le ŋdi aɖe me. Dɔwɔla gbogbo aɖewo mlɔ anyi ɖe anyigba keŋ le melidzeƒea. Teƒe bliboa nɔ ʋeʋẽm. Esi ɣe dze ŋdi ma la, míekpɔe zi ɖeka be dzoxɔxɔ gbɔna afisia nɔ ge ŋutɔ. Míenɔ teƒe aɖeke si xɔ dzo alea kpɔ o! Atsu kple asi aɖe, siwo nye dutanyanyuigblɔlawo, si mía kpli wo míewɔ mɔɖeɖedɔa le Ballarat, siwo ŋkɔe nye Lynton kple Jenny Dower va do go mí le melidzeƒea. Wokplɔ mí yi India-lɔdzedɔwɔƒea, si te ɖe dua ŋu, eye wònye dziƒoxɔ aɖe si me xɔdɔmewo mesɔ gbɔ le de Betel-ƒomea me tɔwo nu tututu o la dzi. Betel-dɔwɔla adee nɔ aƒea me. Nɔviŋutsu Edwin Skinner, si wɔ dutanyanyuigbɔgblɔdɔ le India tso keke ƒe 1926 me la ɖo aɖaŋu na mí be míaƒle mɔzɔkplo gã eve, siwo wotɔ kple tapolinvɔ, hafi adze mɔ ayi du si me woɖo mí ɖo la me. Ketekeɖola geɖe zãna mɔzɔkplo sia tɔgbe le India, eye akplo siawo va de mía dzi ŋutɔ le míaƒe mɔzɔzɔdɔa me emegbe.\nLe ŋkeke eve ƒe mɔzɔzɔ kple keteke megbe la, míeva ɖo du si me woɖo mí ɖo, si nye Tiruchchirappalli, si nye dugã aɖe le Madras (si woyɔna fifia be Tamil Nadu) ƒe anyiehenuto me. Míeyi ɖakpe ɖe mɔɖela vevi etɔ̃ ŋu, amesiwo nye Indiatɔ siwo nɔ gbeƒã ɖem na ame 250,000 siwo le nuto sia me. Agbea mede ame dzi le afisia boo o. Ɣeaɖeɣi la, ga si susɔ ɖe mía si mede Amerika dɔlar 4 o. Gake esi ga sia vɔ la, Yehowa megblẽ mí ɖi o. Míaƒe Biblia-nusrɔ̃vi aɖe do ga na mí míetsɔ haya xɔ aɖe, si sɔ na kpekpewo hã wɔwɔ. Gbeɖeka naneke menɔ mía si míaɖu o, eye kasia míakpɔa aƒelika aɖee enye ma ɖa nane vɛ na mí. Nuɖuɖua vivi nunye ŋutɔ, gake atadi nɔ eme ale gbegbe be dzidze koe te nye tsɔtsɔ enumake!\nGbeƒãɖeɖedɔa Gɔmedzedze le Afisia\nTogbɔ be Tiruchchirappalli tɔ aɖewo se Eŋlisigbe hã la, Tamilgbee ame akpa gãtɔ dona. Eyata míedze agbagba vevie srɔ̃ alesi míazã nya bɔbɔe aɖewo atsɔ aɖi ɖasee le gbegbɔgblɔ sia me. Esia na nutoa me tɔ geɖe lɔ̃a míaƒe nya.\nTso aƒeme yi aƒeme ɖaseɖiɖidɔa vivia mía nu ŋutɔ. Indiatɔwo ƒe dɔme nyo ŋutɔ, si na be wo dometɔ geɖe lɔ̃a numeɖenuwo nana mí ne míele gbeadzi. Esi dzoxɔxɔ nu sẽna ɖona Celsius 40 zi geɖe ta la, woƒe dɔme nyonyo na mí alea dzea mía ŋu ŋutɔ. Enyea ameŋububu be míaɖo dze tso alesi woƒe nɔnɔmewo le ŋu hafi adze ɖaseɖiɖi na wo gɔme. Wolɔ̃a mía kple srɔ̃nye biabia be: “Afika tɔwo mienye? Vi le mia sia? Nukatae miedzi vi o?” Ne míeɖo eŋu na wo la, zi geɖe wogblɔna na mí be ɖɔkta nyui aɖe le yewo si si ate ŋu akpe ɖe mía ŋu! Ke hã, woƒe nyabiabia siawo ʋua mɔnukpɔkpɔwo na mí míeɖea nusita míeva wo gbɔ kple Biblia-fiafiadɔ si wɔm míele me na wo.\nHindu subɔsubɔ—si nye subɔsubɔha si ƒe dzixɔse to vovo sã na Kristotɔnyenye mee amesiwo míeɖea gbeƒã na la dometɔ akpa gãtɔ le. Le esi teƒe be míanɔ glãka hem le Hindu-subɔsubɔa ƒe dzixɔse siwo gɔmesese sesẽ ŋu la, ɖeko míeɖea gbeƒã Mawu Fiaɖuƒe ŋuti nyanyuia tẽ—eye viɖe nyui geɖewo do tso eme. Le ɣleti ade ko me la, amesiwo ade 20 vaa kpekpeawo le dutanyanyuigblɔlawo ƒe aƒea me. Amesiawo dometɔ ɖeka nye xɔtuɖaŋunyala aɖe, si ŋkɔe nye Nallathambi. Woa kple viaŋutsu, Vijayalayan, va kpe ɖe amesiwo ade 50 ŋu wova zu Yehowa subɔlawo. Vijayalayan wɔ dɔ le India-lɔdzedɔwɔƒea kpɔ gɔ̃ hã.\nMíele Mɔ Dzi Ɣesiaɣi\nMíenɔ India wòde ɣleti ade hafi womia asi mí meva zu nutome gã dzikpɔla gbãtɔ le dukɔa me o. Dɔ sia bia be míanɔ mɔ zɔm le India-dukɔ bliboa me anɔ ɖoɖo wɔm ɖe takpekpewo wɔwɔ ŋu le gbegbɔgblɔ vovovo asieke sɔŋ me. Dɔ sia menye dɔ feŋu kura o. Míedo nusiwo míazã ɣleti ade sɔŋ ƒe agba ɖe gaɖaka etɔ̃ kple akplo gã siwo wotɔ kple tapolinvɔ, siwo míeƒoa asii o la me, heɖo keteke dze mɔ tso Madras (si woyɔna fifia be Chennai). Esi wòbia be míazɔ mɔ ato teƒe geɖe le nutome gã dɔa, si ƒe mɔzɔzɔ ade kilometa 6,500 me ta la, míenɔa mɔ dzi ɣesiaɣi. Ɣeaɖeɣi la, míewu takpekpe aɖe nu le Bangalore-dugã si le anyiehe gome le Kwasiɖagbe. Eye míedze mɔ ɖo ta dziehe gome le Darjeeling le Himalaya-togbɛwo dzi ɖawɔ takpekpe bubu le kwasiɖa si kplɔe ɖo me. Darjeeling yiyi nye kilometa 2,700 ƒe mɔzɔzɔ, si bia be míaɖo keteke zi atɔ̃ sɔŋ hafi aɖo.\nEsi míedze nutome gã dɔa gɔme la, míeɖea sinima si nye The New World Society in Action (Xexeme Yeye Habɔbɔ Le Dɔ Dzi) fiaa amewo. Sinima sia na amewo nya nu tso alesi gbegbe Yehowa ƒe habɔbɔa keke tae kple eƒe dɔwɔnawo ŋu. Zi geɖe la, amesiwo va kpɔna sinima sia la sɔna gbɔ ŋutɔ. Gbeɖeka míenɔ sinima sia ɖem fia amewo le mɔ to. Esi sinimaa nɔ edzi yim la, tsi gã aɖe ɖo gbɔna sesĩe. Esi wònye amewo te howɔwɔ esi míedzudzɔ sinimaa ɖeɖe ɣeaɖeɣi ta la, meyi eɖeɖe dzi, gake ɖeko mena wòtsɔ kabakaba. Dzidzɔtɔe la, míewu sinimaa nu hafi tsia te ta gege.\nLe ƒe siwo kplɔe ɖo me la, mía kple Melody míezɔ mɔ de India ƒe nuto geɖe me. Esi wònye be nuto ɖesiaɖe kple eƒe nuɖuɖu, nudodo, gbegbɔgblɔ, kple anyigba ƒe nɔnɔmee ta la, ɖeko wònɔ abe mɔzɔzɔ tso dukɔ aɖe me yi bubu me ene. Aleke gbegbee Yehowa ƒe nuwɔwɔwo le vovovoe nye si! Alea kee wòle le lãwo hã gome le India. Gbeɖeka esi míenɔ avɔgbadɔ me le avetsu aɖe me le Nepal la, kpɔ̃ gã aɖe va yina eye míekpɔe nyuie. Enya kpɔ ale gbegbe. Ðeko lã sia kpɔkpɔ na Paradisoa, afisi ŋutifafa ava nɔ amegbetɔwo kple lãwo dome mlɔeba, me nɔnɔ gadzro mí ɖe edzi vevie.\nNuwo Wɔwɔ Wòawɔ Ðeka Kple Habɔbɔa ƒe Ðoɖowo\nLe gɔmedzeɣi mawo me la, ehiã be nɔvi siwo le India nanya nu tso Yehowa ƒe habɔbɔa ƒe ɖoɖowo ŋu ahazɔ ɖe wo dzi nyuie wu. Le hame aɖewo ƒe kpekpewo me la, ŋutsuwo nɔa akpa ɖeka eye nyɔnuwo hã nɔa akpa bubu. Zi geɖe la, womedzea kpekpeawo gɔme ɖe game dzi o. Afi aɖe ya la, gae woƒona sesĩe Nɔviawo sena hafi vana kpekpeawo. Le teƒe bubuwo la, ɣee nɔviawo kpɔna hafi va nɔa dodom ɖekaɖeka. Womewɔa takpekpewo edziedzi o, eye dzikpɔla mɔzɔlawo hã mesrãa hamewo kpɔna enuenu o. Nɔviawo dina vevie be yewoawɔ nusi nyo, ke hã ehiã be woafia habɔbɔa ƒe ɖoɖo wo.\nLe ƒe 1959 me la, Yehowa ƒe habɔbɔa ɖo Fiaɖuƒe Subɔsubɔ Sukua. Suku sia si wowɔna le xexeame godoo la nye hehexɔxɔ ɖoɖo si kpena ɖe nutome sue dzikpɔlawo, mɔɖela veviwo, dutanyanyuigblɔlawo, kple hamemegãwo ŋu be woawɔ dɔ siwo Ŋɔŋlɔawo de asi na wo la nyuie wu. Esi wodze sukua gɔme le December 1961 me le India la, mefia nu le eme. Ʋɛʋɛʋɛ la, hehexɔxɔ sia ɖe vi na hameawo le dukɔa me godoo, si na be wowɔ asitɔtrɔwo kabakaba. Esi nɔviawo va nya nusi nyo ko la, Mawu ƒe gbɔgbɔ ʋãa wo wowɔnɛ.\nTakpekpe gãwo hã dea dzi ƒo na nɔviawo hetea wo ƒoa ƒu ɖekae. Takpekpe siawo dometɔ ɖeka si ɖe dzesi ŋutɔ enye “Nyanyui Mavɔ” Dukɔwo Dome Takpekpe, si wowɔ le New Delhi, le ƒe 1963 me. Ðasefowo zɔ mɔ kilometa akpe geɖewo tso India ƒe teƒe vovovowo va takpekpe sia, eye le wo dometɔ geɖe gome la, ga siwo katã le wo sie wozã le mɔzɔzɔ sia me. Nɔvi 583 ye tso dukɔ 27 me va, eye esiae nye zi gbãtɔ si Ðasefo siwo nɔ dukɔa me la kpɔ nɔvi gbogbowo wotso duta va nemama kpɔ hede ha kpli wo.\nLe ƒe 1961 me la, wokpe mía kple Melody be míava nye Betel-ƒomea me tɔwo le Bombay, eye meva nye Alɔdzekɔmiti me tɔ emegbe. Dɔdasi bubuwo va kplɔ esia ɖo. Mesrã alɔdzewo kpɔ ƒe geɖe le Asia kple Titina Ɣedzeƒe dukɔ aɖewo me. Esi wònye be woɖo asi gbeƒãɖeɖedɔa dzi le dukɔ siawo dometɔ geɖe me ta la, ehiã be gbeƒãɖela siwo le nuto siawo me ‘nadze aɖaŋu abe dawo ene, ahadza abe ahɔ̃nɛwo ene.’—Mateo 10:16.\nDzidziɖedzi Kple Tɔtrɔwo Wɔwɔ\nEsi míeva ɖo India teti le ƒe 1959 me la, ame 1,514 ye nye gbeƒãɖela siwo nɔ anyi. Egbea la, amesiawo dzi ɖe edzi wu ame 24,000. Be míate ŋu akpɔ dɔ si dzidziɖedzi sia bia gbɔ la, eva hiã be woaɖe Betel-ƒomea ayi teƒe bubu zi gbɔ zi eve sɔŋ le Bombay alo teƒe si te ɖe eŋu. Emegbe le March 2002 me la, Betel-ƒomea gaʋu ake—fifia la, woyi teƒe yeye si wotu ɖe afisi gogo Bangalore, le India ƒe anyiehe gome. Betel-ƒomea me tɔ 240 ye le teƒe yeye sia zãm fifia, eye wo dometɔ aɖewo ɖea Biblia-srɔ̃gbalẽwo gɔme ɖe gbegbɔgblɔ 20 sɔŋ me le.\nTogbɔ be mía kple Melody míekpɔ mɔ na ʋuʋu yi Bangalore vevie hã la, lãmegbegblẽ wɔe be wòva hiã be míatrɔ ava Australia le ƒe 1999 me. Fifia la, míenye Betel-ƒomea me tɔwo le Sydney. Togbɔ be míedzo le India hã la, míegakpɔtɔ lɔ̃ mía xɔlɔ̃wo kple gbɔgbɔ me vi siwo le mía si le dukɔ ma me la vevie. Dzi dzɔa mí ŋutɔ ne woŋlɔ lɛta na mí!\nNe míede ŋugble le ƒe 50 kple edzivɔ siwo mía kple Melody míetsɔ wɔ ɣeyiɣiawo katã ƒe subɔsubɔdɔae ŋu la, míekpɔnɛ be woyra mí geɖe ŋutɔ. Ɣeaɖeɣi va yi la, dɔ si míewɔna la nye amewo ƒe nɔnɔmetata lelé ɖe agbalẽ dzi, gake fifia ya enye kpekpeɖeŋunana amewo be Mawu nalé wo ɖe eƒe susu me hena agbekpɔkpɔ, eye dɔ sia nyo na mí sasasã wu. Nu nyui kawo gbegbee nye si do tso nyametsotso si míewɔ be míatsɔ Mawu ƒe lɔlɔ̃nu wɔwɔ aɖo nɔƒe gbãtɔ le agbe me! Vavãe, nusi Mawu gblɔ be enyo la wɔwɔ hea dzidzɔ vɛ!\nHadyn kple Melody, le ƒe 1942 me\nIndia Betel-ƒomea, le ƒe 1975 me\nƉoe Ɖe Amewo Ɖoe Ɖe Amewo Nusi Nyo Nyanya Kple Ewɔwɔ\nw06 3/1 axa 12-16


GBE BUBU Albanian Amharic Arabic Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Fijian Finnish Franse Georgian German Hiligaynon Hungarian Igbo Indonesian Italian Japanese Kirghiz Korean Latvian Lithuanian Malayalam Myanmar Norwegian Polish Portuguese Romanian Russian Setswana Sinhala Slovak Slovenian Spanish Swahili Swedish Thai Turkish Ukrainian Vietnamese\nGbe ɖeka ŋdi la, ŋutsu eve nɔ ʋu me yina dɔme. Wo dometɔ ɖeka di be yewoato mɔ kpui aɖe si to nuto aɖe si me wònɔ kpɔ. Le mɔa dzi la, wokpɔ dzo nɔ bibim le aƒe aɖe me. Wotɔ woƒe agbatsɔʋua eye wozã aŋutsrɔe aɖe si nɔ ʋua me la tsɔ ɖe vidada aɖe kple via atɔ̃ ƒe agbe. Nyadzɔdzɔgbalẽ aɖe ka nya ta be: “Anye dzɔgbesee.”\nAME geɖe xɔe se be ŋusẽ aɖe si tri akɔ wu yewo lae ɖo nu sia nu si dzɔna ɖe yewo dzi la ɖi, eɖanye nyui alo vɔ̃ o. Le kpɔɖeŋu me, John Calvin si nye Ðɔɖɔɖotaʋlila le ƒe 16 wuiadelia me la, ŋlɔ bena: “Míegblɔna be nuɖoɖinamee nye Mawu ƒe ɖoɖo mavɔ si me wòɖo nu si wòdi be yeazã ame sia ame atsɔ awɔ la ɖi le. Elabena mewɔ amewo katã le mɔ ɖeka nu o, ke boŋ eɖo ame aɖewo ɖi hena agbe tegbee nɔnɔ eye bubuawo hena dzo mavɔ me nɔnɔ.”\nÐe Mawu ɖo ale si míava wɔ nu, kple nu si míava nye mlɔeba la ɖi do ŋgɔ ŋutɔŋutɔa? Nu kae Biblia fia?\nNukpɔsusu Si Dzi Wotu Nuɖoɖiname Ƒe Dzixɔsea Ðo\nNukpɔsusu si koŋ nɔa ame siwo xɔa nuɖoɖiname dzi se la dometɔ aɖewo sie nye: Mawu nya nuwo katã. Enya nu sia nu, enya nu si adzɔ le etsɔme kura gɔ̃ hã. Enya nu si ame ɖe sia ɖe awɔ kple eƒe agbe, eye enya ɣeyiɣi kple ale si tututu ame ɖe sia ɖe aku la do ŋgɔ. Eya ta le woƒe susu nu la, ne eva hiã be ame aɖe nawɔ nyametsotso la, mate ŋu awɔ nyametsotso aɖeke si ato vovo na esi Mawu ɖo ɖi nɛ o; ne menye nenema o la, ekema Mawu menya nuwo katã o. Ðe nèkpɔe be nunya le nukpɔsusu sia mea? Bu nu si emetsonua anye ne nenemae wòle ŋu kpɔ.\nNe gbɔgbɔmeŋusẽ aɖe ɖo ale si wò etsɔme ava nɔ ɖi xoxo la, ekema agbagbadzedze be nàkpɔ ɖokuiwò ta nye nu dzodzro. Efia be èɖanoa atama alo mènonɛ o, makpɔ ŋusẽ aɖeke ɖe wò lãmesẽ alo viwòwo tɔ dzi o. Eye viɖe aɖeke manɔ eŋu be nàbla zikpuiŋuka le ʋu me be yeatsɔ akpɔ yeƒe agbe ta o. Evɔ nuwo mate ŋu anɔ alea le dzɔdzɔme nu o. Akɔntabubuwo ɖee fia be ame siwo wɔna ɖe dedienɔnɔ ŋuti mɔfiamewo dzi la ƒoa asa na afɔku geɖe. Gake ɖekematsɔleme ate ŋu akplɔ ame ade afɔku me.\nGabu eŋu le go bubu me hã kpɔ. Ne Mawu tianae be yeanya nu sia nu do ŋgɔ la, ekema hafi wòawɔ Adam kple Xawa la, ele be wòanya be woava gbe toɖoɖo ye. Gake esime Mawu gblɔ na Adam be megaɖu “ati, si na wodzea si nyui kple vɔ̃” ƒe tsetse o, ne eɖui aku la, ɖe Mawu nya xoxo be aɖu atia ƒe tsetse aɖea? (Mose I, 2:16, 17) Esime Mawu gblɔ na atsu kple asi gbãtɔa be: “Midzi, ne miasɔ gbɔ, eye miayɔ anyigba la dzi, eye mianye agbo ɖe edzi, miaɖu ƒumelãwo kple dziƒoxe dzodzoewo kple lã, siwo katã zɔna le anyigba dzi la dzi” la, ɖe wònya do ŋgɔ be woƒe agbe mavɔ nɔnɔ le paradisonyigba dzi ƒe mɔkpɔkpɔa azu dzodzroa? Gbeɖe!—Mose I, 1:28.\nNe míebu nu si ado tso nuŋububu alea me ŋu la, ebubu be Mawu nya nyametsotso ɖe sia ɖe si míava wɔ do ŋgɔ la afia be eya gbɔe nu siwo katã dzɔna la tsona—aʋawɔwɔwo, madzɔmadzɔnyenye, kple fukpekpewo hã le eme. Nyateƒe yea? Nu si Mawu gblɔ le eɖokui ŋu la na ŋuɖoɖo si me kɔ nyuie.\nŊɔŋlɔawo gblɔ be “Mawue nye lɔlɔ̃” eye be enye ame si “lɔ̃a nya dzɔdzɔe.” Exlɔ̃a nu eƒe amewo ɣesiaɣi be: “Milé fu vɔ̃, milɔ̃ nyui.” (Yohanes I, 4:8; Psalmo 37:28; Amos 5:15) Ede dzi ƒo na esubɔla wɔnuteƒewo zi geɖe be woawɔ tiatia si me nunya le. Le kpɔɖeŋu me, esime Yehowa bla nu kple blema Israel dukɔa la, egblɔ na wo to Mose dzi be: “Meta dziƒo kple anyigba na mi be: Metsɔ agbe kple ku, yayra kple fiƒode le mia ŋku me ɖom. Eyata mitia agbe, be mia kple wò dzidzimeviwo mianɔ agbe.” (Mose V, 30:19) Ðe Mawu ɖo tiatia si ame siawo dometɔ ɖe sia ɖe awɔ la ɖi do ŋgɔa? Edze ƒãa be mele nenema o.\nYosua, si nye Mawu ƒe dukɔa kplɔla le blemaɣeyiɣiwo me, de dzi ƒo na eƒe dukɔa me tɔwo be: “Mitia, amesi subɔ ge miala . . . Mía kple nye aƒe ya míasubɔ Yehowa!” (Yosua 24:15) Nenema kee Mawu ƒe nyagblɔɖila Yeremya hã gblɔ be: “Ðo to Yehowa ƒe gbe ko, abe alesi megblɔ na wò ene, ne eme nanyo na wò, eye natsi agbe.” (Yeremya 38:20) Ðe Mawu dzɔdzɔetɔ si lɔ̃a ame ade dzi ƒo na eƒe amewo be woawɔ nu nyui kple mɔkpɔkpɔ be woaxɔ teƒeɖoɖo ne enyae do ŋgɔ be woado kpo nua? Gbeɖe! Dzidede ƒo na wo alea anye alakpanuwɔwɔ.\nEya ta ne nu nyui alo afɔku aɖe dzɔ ɖe dziwò le agbe me la, mefia be ɖe Mawu ɖoe ɖi be adzɔ ɖe dziwò godoo o. Zi geɖe la, ‘nuɖiɖeamewo’ dzɔna, siwo nyea ame aɖewo ƒe nyametsotso nyui alo nyametsotso gbegblẽ me tsonu. (Nyagblɔla 9:11) Eya ta nenɔ nyanya na wò be womeɖo ale si wò etsɔme ava nɔ la ɖi do ŋgɔ o, eye wò ŋutɔ wò nyametsotsowoe afia etsɔme mavɔ si asu asiwò.—g5/07.\n▪ Ðe Mawu ɖoe do ŋgɔ be Adam kple Xawa nawɔ nu vɔ̃a?—Mose I, 1:28; 2:16, 17.\n▪ Mawu ƒe nɔnɔme kawoe ɖee fia be meɖoa ale si etsɔme anɔ na ame ɖi o?—Psalmo 37:28; Yohanes I, 4:8.\n▪ Agba kae le wò ŋutɔ dziwò?—Yosua 24:15.\nAkɔntabubuwo ɖee fia be ame siwo wɔna ɖe dedienɔnɔ ŋuti mɔfiamewo dzi la ƒoa asa na afɔku geɖe\nƉoe Ɖe Amewo Ɖoe Ɖe Amewo Ðe Woɖo Ale Si Wò Agbe Ava Nɔ La Ði Do Ŋgɔa?\ng 7/07 axa 12-13


Ðe Wòle Be Mado Gaa?\nGbetakpɔxɔ | December 2014\nGBE BUBU Afrikaans Albanian Amharic Arabic Armenian Armenian (West) Aymara Bengali Bicol Bislama Bulgarian Cambodian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chinagbe (Wu Shanghai) Chinese (Sichuanese) Chitonga Chitonga (Malawi) Chitumbuka Chuvash Cibemba Croatian Czech Danish Drehu Dutch Efik Estonian Eŋlisi Eʋegbe Finnish Franse Ga Georgian German Greek Guarani Gujarati Haitian Creole Hebrew Hiligaynon Hindi Hiri Motu Hmong (Ɣi) Hungarian Igbo Iloko Indonesian Italian Japanese Kannada Kazakh Kikaonde Kikuyu Kiluba Kimbundu Kinyarwanda Kirghiz Kirundi Kisi Kisonge Kongo Korean Krio Lingala Lithuanian Luganda Lunda Luo Macedonian Malagasy Malayalam Maltese Marathi Maya Mizo Mongolian Moore Myanmar Nepali Ngabere Norwegian Nzema Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Ayacucho) Quechua (Bolivia) Quechua (Cuzco) Rarotongan Romanian Russian Samoan Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tajiki Tamil Tatar Telugu Tetun Dili Thai Tigrinya Tshiluba Tsonga Turkish Tuvaluan Twi Ukrainian Umbundu Urdu Vietnamese Wallisian Waray-Waray Xhosa Zulu\n“Gadodo le abe srɔ̃kpekpe ƒe dzidzɔkpɔkpɔ ene; exegbe nye konyifafa sɔŋ.”—Swahiligbe me lododo aɖee.\nƔEDZEƑE Afrikatɔwo nya lododo sia nyuie, eye anɔ eme godoo be le xexea me godoo la, dukɔ geɖe me tɔwo ƒe susu wɔ ɖeka kple nya sia. Alea kee wò hã nèsena le ɖokuiwò me ku ɖe gadodo le xɔ̃wòwo alo ame bubuwo sia? Togbɔ be adze nu si sɔ be woado ga ɣeaɖewoɣi hã la, ɖe wòle be woadoea? Kuxi kple afɔku kawoe le gadodo me?\nSwahiligbe me lododo bubu ya yi nyaa gbɔ tẽe esi wògblɔ be: “Gadodo le ame si kple gadodo na ame gblẽa xɔlɔ̃wo dome.” Nyateƒee, fenyinyi ate ŋu agblẽ xɔlɔ̃wɔwɔ kple ƒomekadodowo me. Nenye be susu nyui ye wòtsɔ do ga hewɔ ɖoɖo nyui ɖe exexe ŋu gɔ̃ hã la, nuwo meva yina abe ale si wosusui ene ɣesiaɣi o. Le kpɔɖeŋu me, ne ɣeyiɣia de be woaxe fea gake womexee o la, ame si gbɔ wodo gaa le ate ŋu ado dziku. Dziku ate ŋu awɔe be fenyila kple fetɔa kpakple woƒe ƒometɔwo gɔ̃ hã dome magava nɔ vivim o. Esi wònye be gadodo tea ŋu dea dzre aƒe ta la, mele be wòanye mɔ bɔbɔetɔ si dzi woato akpɔ gakuxiwo gbɔ o, ke neva glo ko hafi.\nGadodo ate ŋu agblẽ ame kple Mawu dome. Le mɔ ka nu? Gbã la, Biblia gblɔ be ame vɔ̃ɖie doa nugbana heɖonɛ koŋ be yemaxee o. (Psalmo 37:21) Egblɔ eme kɔ hã be “ame si doa nugbana la, dɔla wònye na agbanatɔ.” (Lododowo 22:7) Ele be gadola nanyae be yezu ame si gbɔ yedo gaa le la ƒe kluvi va se ɖe esime yexe fea. Afrikatɔwo ƒe lododo bubu gblɔe wòsɔ nyuie be: “Ne eɣe ame aɖe ƒe afɔ la, eyae afia afi si nàto la wò.” Egɔmee nye be ablɔɖe meganɔa ame si nyi fe gã aɖe la si be wòawɔ nu si wòdi la o.\nEya ta ehiã be ame nabu fe si wònyi la xexe ŋkubiãnyae. Ema manɔ mee la, kuxiwo ado mo ɖa godoo. Feɖuɖu vivivo kplɔa ame dea kuxiwo abe xaxa geɖe, zãdomadɔlɔ̃e, dɔwɔwɔ atraɖii, srɔ̃ŋutsu kple srɔ̃nyɔnu ƒe dzrehehe, ƒomewo ƒe gbagbã kura gɔ̃ hã ene me, eye etea ŋu va kplɔa ame yia setɔwo gbɔ alo nana wodea ame gaxɔ me. Eya ta nunya le nya si dze le Romatɔwo 13:8 me be: “Miganyi naneke ƒe fe le ame aɖeke ŋu o, negbe mia nɔewo lɔlɔ̃ ƒe fe ko.”\nÐE WÒHIÃ BE MADO GAA?\nLe susu siawo katã ta la, ele be ame nabu nuwo ŋu nyuie hafi ado ga. Nunya anɔ eme be ame nabia eɖokui be: Ðe wòhiã godoo be mado gaa? Ðe wòahiã be mado ga be nye dɔwɔɖuia natsɔ afɔ ale be mate ŋu akpɔ nye ƒomea dzia? Alo ɖe wòanye be ŋukeklẽe le fu ɖem nama, ɖewohĩ be maɖu agbe ta ko yea? Zi geɖe la, anyo wu be nànɔ tɔwò via dzi tsɔ wu be nàdo ga atsɔ ade ɖokuiwò fe me.\nEle eme baa be nɔnɔme aɖewo ate ŋu ado mo ɖa kpata, eye naneke meli nàwɔ wu be nàdo ga atsɔ akpɔ kuxia gbɔ o ya. Ne ele alea gɔ̃ hã la, ele be ame si ɖoe be yeado ga la nanye ame si wɔna ɖe eƒe nya dzi pɛpɛpɛ. Aleke woate ŋu awɔ esiae?\nGbã la, mele be míata fa ame le esi wòdze be alɔme le esi wu ame bubuwo ta gbeɖe o. Mele be míase le mía ɖokui me be ame si si míesusu be alɔme le la nakpɔ míaƒe gakuxiwo gbɔ na mí godoo o. Mele be míasusui hã be ne míete ŋu wɔ ɖe míaƒe ŋugbedodoa dzi o la, magblẽ naneke le amea ŋu o. Mele be míabiã ŋu ame siwo dzi míesusu be ganyawo de la o.—Lododowo 28:22.\nEya ta kpɔ egbɔ be yexe ga si yedo la eye yexee ɖe game dzi. Nenye be ame si gbɔ nèdo gaa le meɖo ɣeyiɣi si nàtrɔ gaa vɛ na wò o gɔ̃ hã la, ele be wò ya nàgblɔ ɣeyiɣi si nàtrɔ gaa nɛ, eye nàwɔ wò nyaa dzi. Anyo be miawɔ agbalẽ ɖe gadodo dzi ale be mi ame evea sia miaƒo asa na masɔmasɔwo. (Yeremiya 32:9, 10) Ne anya wɔ la, wò ŋutɔ tsɔ ga si nèdo la yi na amea ale be nàda akpe hã nɛ. Eɖoɖo kplikpaa axe ga si ame do la nana wonɔa ƒomedodo nyui me kple amewo. Yesu gblɔ le eƒe Todzimawunyaa me be: “Mina miaƒe Ɛ̃ nanye Ɛ̃ ko, eye miaƒe Ao nanye Ao ko.” (Mateo 5:37) Tsɔ kpe ɖe eŋu la, Sikasedede sia nenɔ susu me na wò ɣesiaɣi be: “Nu sia nu si miedina be amewo nawɔ na mi la, ele be miawo hã miawɔ nenema ke na wo.”—Mateo 7:12.\nBIBLIA ME MƆFIAME SIWO ÐEA VI\nBiblia gblɔ nu si ana ame naƒo asa na didi be yeado ga. Egblɔ be: “Nyateƒee, ɖokuitsɔtsɔ na Mawu sia nye viɖenu gã, ne nu si le ame si la dzea ame ŋu.” (1 Timoteo 6:6) Ne míagblɔe bubui la, ne tɔwò via dzea ŋuwò la, akpɔ tawò tso gadodo me kuxiwo me. Enye nyateƒe be menɔa bɔbɔe be nu si le ame si la nadze ame ŋu le xexe sia si ƒonɛ ɖe ame nu be woaɖi kɔ na ame ƒe dzodzrowo enumake la me o. Afi siae “ɖokuitsɔtsɔ na Mawu” ɖea vi le. Le mɔ ka nu?\nBu Kristotɔ srɔ̃tɔ siwo le Asia ƒe kpɔɖeŋua ŋu kpɔ. Esi wòɖe srɔ̃ teti la, ne wokpɔ amewo wole woawo ŋutɔwo ƒe aƒe me la, edzroa wo. Eya ta wotso nya me hezã ga si wodzra ɖo eye wodo ga le gadzraɖoƒe kple ƒometɔwo gbɔ kpee heƒle aƒe. Gake eteƒe medidi o, wova de dzesii be agbã gã aɖe le yewo dzi be yewoanɔ ga home gbogbo aɖe xem ɣleti sia ɣleti. Wova nɔ dɔ bubuwo wɔm kpee, wowɔa dɔ gaƒoƒo geɖe wu le ŋkekea me si wɔe be womegakpɔa vovo ɖe wo viwo ŋu o. Srɔ̃ŋutsua gblɔ be: “Ðeɖiteameŋu, lãmevi kple alɔ̃masuame va zu agba kpekpe aɖe le dzinye. Gbɔgbɔtsixe tsi ƒonye.”\n“Ne míebua ŋutilãmenuwo abe ale si Mawu bua woe ene la, ekpɔa mía ta”\nLe ɣeyiɣi aɖe megbe la, woɖo ŋku nya si dze le 1 Timoteo 6:6 dzi, eye wotso nya me be nu si ko yewoate ŋu awɔ atsɔ akpɔ kuxia gbɔe nye be yewoadzra aƒea. Ƒe eve megbe hafi agba kpekpe ma do le wo dzi. Nu kae srɔ̃tɔ siawo srɔ̃ tso nu si me woto la me? Wogblɔ be: “Ne míebua ŋutilãmenuwo abe ale si Mawu bua woe ene la, ekpɔa mía ta.”\nAme geɖe nya Swahiligbe me lododo si ŋu míeƒo nu tsoe le nyati sia ƒe gɔmedzedze la me nyawo nyuie. Gake mekpe ɖe wo ŋu wodzudzɔ gadodo o. Le Biblia ƒe mɔfiame siwo me míedzro va yi nu la, ɖe nunya manɔ eme be míabu nyabiase si nye “Ðe Wòle Be Mado Gaa?” ŋkubiãnyae oa?\nDɔwɔɖui Kple Ga Ŋutifafa Kple Dzidzɔkpɔkpɔ\nKpɔ Eŋunya Bubuwo\nGakuxi Kple Fenyinyi—Ðe Biblia Ate Ŋu Akpe Ðe Mía Ŋua?\nGa mate ŋu aƒle dzidzɔkpɔkpɔ o, gake Biblia me mɔfiame ene aɖewo ate ŋu akpe ɖe ŋuwò le ganyawo me.\nNu Etɔ̃ Siwo Ga Mate Ŋu Aƒle O\nGa kpena ɖe mía ŋu míetea ŋu ƒlea nanewo ya gake nu siwo womate ŋu aƒle kple ga o gbɔe dzidzeme gãtɔ tsona.\nƉoe Ɖe Amewo Ɖoe Ɖe Amewo Ðe Wòle Be Mado Gaa?\nNYATI SI LE AKPAA DZI Ðe Mia Kple Mawu Dome Le Kplikplikplia?\nNYATI SI LE AKPAA DZI Ènya Mawu Ƒe Ŋkɔa, Èzãnaea?\nNYATI SI LE AKPAA DZI Èɖoa Dze Kple Mawua?\nNYATI SI LE AKPAA DZI Èwɔa Nu Si Mawu Dia?\nNYATI SI LE AKPAA DZI Agbenɔnɔmɔ Bubu Aɖeke Megali Si Nyo Wu Esia O\nTimgad—Blemadu Aɖe Si Ŋu Woke Ðo La Ŋuti Nya Ɣaɣlawo\nOUR READERS ASK Nu Kae Wòle Be Míanya Ku Ðe Kristmasɖuɖu Ŋu?\n‘Ame Si Sea Nu Gɔme Nyuie La, Medoa Dziku Kabakaba O’\nŊusẽ Dzro Aɖe Koe Mawu Nyea?\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ Àte Ŋu Ate Ðe Mawu Ŋu\nƉoe Ɖe Amewo Ɖoe Ɖe Amewo GBETAKPƆXƆ Àte Ŋu Ate Ðe Mawu Ŋu\nÀte Ŋu Ate Ðe Mawu Ŋu\nGBETAKPƆXƆ Àte Ŋu Ate Ðe Mawu Ŋu\nSɔhɛwo Ƒo Nu Tso Ga Ŋu


Yesaya 44 | Biblia Le Internet Dzi | Xexe Yeye Gɔmeɖeɖe\nYayra le Mawu ƒe ame tiatiawo dzi (1-5)\nMawu aɖeke meli kpe ɖe Yehowa ŋu o (6-8)\nViɖe aɖeke mele legbawo ŋu o (9-20)\nYehowa, ame si gbugbɔ Israel ƒle (21-23)\nGbugbɔgaɖoanyi to Kores dzi (24-28)\n44 “Azɔ nye subɔla YakobKple nye ame tiatia Israel,+ see. 2 Ale Yehowa,Wɔwòla kple Mewòla,+Ame si kpe ɖe ŋuwò tso dɔ me* ke la, gblɔe nye esi: ‘Nye subɔla Yakob+Kple wò, nye ame tiatia, Yesurun,*+ mègavɔ̃ o. 3 Elabena mana tsi tsikɔwuitɔwo,*+Eye mana tɔ nasi to anyigba ƒuƒu dzi. Matrɔ nye gbɔgbɔ akɔ ɖe wò dzidzimeviwo dzi+Kple nye yayra ɖe viwòwo dzi. 4 Woamie abe gbe ene,+Abe amuti le tɔwo to ene. 5 Ame si agblɔ be: “Yehowa tɔ menye.”+ Ame kemɛ ayɔ Yakob ƒe ŋkɔ ɖe eɖokui ŋu,Eye ame bubu aŋlɔ ɖe eƒe asi ŋu be: “Yehowa tɔ.” Eye wòatsɔ ŋkɔ Israel.’ 6 Ale Yehowa,Israel ƒe Fia+ kple mia Gbugbɔƒlela,+ aʋakɔwo ƒe Yehowa gblɔe nye esi: ‘Nyee nye gbãtɔ kple mlɔetɔ.+ Mawu aɖeke meli kpe ɖe ŋunye o.’+ 7 Ame kae le abe nye ene?+ Neɖe gbeƒãe, neɖee gblɔ, eye wòaɖee fiam!+ Tso esime meɖo blematɔwo gɔme anyi,Wonegblɔ nu siwo gbɔna dzɔdzɔ geKple nu siwo ava va eme. 8 Ŋɔ megadzi mi o,Eye dzidzi megaƒo mi o.+ Ðe nyemena mia dometɔ ɖe sia ɖe see do ŋgɔ oa, eye nyemeɖe gbeƒãe oa? Miawoe nye nye ɖasefowo.+ Ðe Mawu aɖe li kpe ɖe ŋunyea? Ao, Agakpe aɖeke meli o;+ nyemenya ɖeke o.’” 9 Legbamèlawo katã la toflokowo wonye,Eye viɖe aɖeke manɔ woƒe nu lɔlɔ̃awo ŋu o.+ Woƒe ɖaseƒo* siawo mekpɔa nu o, eye womenyaa naneke o,+Eya ta ŋu akpe wo mèlawo.+ 10 Ame kae mè mawu aɖe alo kɔ̀* legbaSi ŋu viɖe aɖeke mele o?+ 11 Kpɔ ɖa! Ŋu akpe eƒe hadɔwɔlawo katã!+ Amegbetɔ dzro koe aɖaŋudɔwɔlaawo nye. Wo katã neƒo ƒu, ne woava tɔ ɖi. Ŋɔdzi alé wo, eye ŋu akpe wo katã. 12 Gbede dea ga dzo me hetsɔa eƒe dɔwɔnu wɔa dɔ le eŋu. Etsɔa zu tunɛ,Eye wòtsɔa eƒe alɔ sesẽ wɔa dɔ le eŋu.+ Ke dɔ wunɛ, eye ŋusẽ vɔna le eŋu;Menoa tsi o, eya ta ɖeɖi tea eŋu. 13 Atikpala da dzidzeka; etsɔa ɣe dzĩ taa nu. Etsɔa fi kpanɛ, eye wòtsɔa nudzidzega tanɛ. Ewɔnɛ ɖe ame ƒe nɔnɔme me,+Ne wòanya kpɔ abe amegbetɔ ene,Ne wòanɔ xɔ* me.+ 14 Ame aɖe lãa sedertiwo. Etia ati aɖe ƒomevi, logoti,Eye wòlé be nɛ wòtsi le avemetiwo dome.+ Edo oren-ti, eye tsi dza ɖe edzi wòtsi. 15 Ezu dzodonu na amegbetɔ. Etsɔ eƒe ɖe do dzoe heƒu;Etsɔ eƒe ɖe do dzoe mè abolo. Ke etsɔ eƒe ɖe hã wɔ mawui, hede ta agu nɛ. Etsɔe wɔ legba hebɔbɔ ɖe eŋkume.+ 16 Etsɔ eƒe afã do dzoe;Emè lã le eƒe afã la dzi ɖu ɖi ƒo. Eƒu dzo hegblɔ be: “Ehɛ̃! Dzoa kpɔkpɔ na dzo ɖo lãme nam.” 17 Etsɔ susɔea wɔ mawui, etsɔe wɔ eƒe legbae. Eye wòbɔbɔna dea ta agu nɛ Hedoa gbe ɖa nɛ be: “Ðem, elabena wòe nye nye mawu.”+ 18 Womenya naneke o, eye womesea naneke gɔme o,+Elabena woƒe ŋkuwo nyè tre, ale be womele nu kpɔm o,Eye woƒe dzi mele nu gɔme sem o. 19 Wo dometɔ aɖeke mebua tame,Alo dzea si nu alo sea nu gɔme ne wòagblɔ be, “Metsɔ afã do dzoe,Memè abolo le eƒe akawo dzi, eye memè lã le edzi heɖu tso. Ðe matsɔ susɔea awɔ ŋunyɔnuia?+ Atikpoe* made ta agu na?” hã o. 20 Dzofi ɖumee wòle. Eƒe dzi si woble la kplɔe trae. Mate ŋu aɖe eɖokui* o, eye megblɔ be: “Ðe menye aʋatsoe melé ɖe nye nuɖusi me oa?” 21 “Ðo ŋku nu siawo dzi, Oo Yakob, Oo Israel,Elabena nye subɔla nènye. Nyee mè wò. Nye subɔla nènye.+ Oo Israel, nyemaŋlɔ wò be o.+ 22 Matutu wò dzidadawo ɖa abe alilikpoe metsɔ tsyɔ wo dzi ene,+Kple wò nu vɔ̃wo ɖa abe alilikpo dodoe metsɔ tsyɔ wo dzi ene. Trɔ va gbɔnye elabena magbugbɔ wò aƒle.+ 23 “Mi dziƒowo, mitso aseye,Elabena Yehowae wɔ esia! Mi anyigba ƒe gogloƒewo, migli kple dzidzɔ! Mi towo, mitso aseye!+Wò, ave kple mi emetiwo katã, mitso aseye! Elabena Yehowa gbugbɔ Yakob ƒle,Eye wòɖe eƒe atsyɔ̃ fia le Israel.”+ 24 Ale Yehowa, Ame si gbugbɔ wò ƒle,+Ame si mè wò tso dɔ me ke la, gblɔe nye esi: “Nyee nye Yehowa, ame si wɔ nuwo katã. Nye ɖekae he dziƒowo me.+Eye mekeke anyigba me.+ Ame kae kpe ɖe ŋunye? 25 Megblẽa nya ƒuƒlu gblɔlawo* ƒe dzesiwo me,Eye nyee nye Ame si doa bometsila afakalawo;+Ame si tɔtɔa nunyalawo,Kple Ame si trɔa woƒe sidzedze wòzua bometsitsi;+ 26 Ame si nana eƒe subɔla ƒe nya vaa eme,Ame si nana nya siwo eƒe dɔlawo gblɔ ɖi la vaa eme bliboe;+Ame si gblɔ le Yerusalem ŋu be, ‘Woanɔ eme,’+ Eye wògblɔ le Yuda duwo ŋu be, ‘Woagbugbɔ wo atso,+Eye mafɔ eƒe glikpowo ɖe tsitrenu’;+ 27 Ame si gblɔ na tɔ goglo la be: ‘Mie,Eye mana wò tɔsisiwo katã namie’;+ 28 Ame si gblɔ le Kores+ ŋu be: ‘Nye lãkplɔvi wònye,Awɔ nye didiwo katã dzi ade goe’;+Ame si gblɔ le Yerusalem ŋu be, ‘Woagbugbɔe atso,’ Eye wògblɔ le gbedoxɔ la ŋu be, ‘Woaɖo egɔme anyi.’”+\n^ Alo, “tso esime wodzi wò.”\n^ Egɔmee nye, “Dzɔdzɔetɔ,” enye Israel ƒe bubuŋkɔ.\n^ Alo, “kuɖiɖinyigba.”\n^ Efia, legba.\n^ Alo, “lólo ga kɔ̀.”\n^ Alo, “Atikpo ƒuƒu.”\n^ Alo, “aʋatsonyagblɔɖilawo.”


1 Mose 40 | Biblia Le Internet Dzi | Xexe Yeye Gɔmeɖeɖe\nYosef ɖe gamenɔlawo ƒe drɔ̃ewo gɔme (1-19)\n“Mawue ɖea nyawo gɔme” (8)\nFarao ƒe dzigbezã (20-23)\n40 Le nu siawo megbe la, Egipte-fia ƒe ahakulawo ƒe amegã+ kple abolomelawo ƒe amegã wɔ nu vɔ̃ ɖe woƒe aƒetɔ Egipte-fia la ŋu. 2 Eya ta Farao do dziku ɖe eƒe dɔwɔla eve siwo nye ahakulawo ƒe amegã kple abolomelawo ƒe amegã la ŋu,+ 3 eye wòtsɔ wo de gaxɔ si le fiaŋudzɔlawo ƒe amegã+ la ƒe aƒe me la me, le afi si Yosef nye gamenɔla le.+ 4 Eye fiaŋudzɔlawo ƒe amegã la tsɔ wo de Yosef si be wòakpɔ wo dzi,+ eye wonɔ gaxɔ me hena ɣeyiɣi aɖe.* 5 Eye Egipte-fia ƒe ahakula kple abolomela, siwo wode gaxɔ me la ku drɔ̃e le zã ɖeka me, eye drɔ̃eawo dometɔ ɖe sia ɖe ƒe gɔmeɖeɖe le vovo. 6 Esi Yosef va wo gbɔ le ŋufɔke ƒe ŋdi la, ekpɔe be wolé blanui. 7 Eya ta ebia Farao ƒe dɔwɔlawo ƒe amegã siwo le egbɔ le gaxɔa me le eƒe aƒetɔ ƒe me la be: “Nu ka tae mielé blanui egbea ale?” 8 Eye woɖo eŋu nɛ be: “Mí ame evea siaa míeku drɔ̃e, gake ame aɖeke meli aɖe egɔme na mí o.” Eye Yosef gblɔ na wo be: “Ðe menye Mawue ɖea nyawo gɔme oa?+ Meɖe kuku, milĩi nam.” 9 Eya ta ahakulawo ƒe amegã la lĩ eƒe drɔ̃e la na Yosef be: “Le nye drɔ̃ea me la, wainka aɖe nɔ ŋkunyeme. 10 Alɔ etɔ̃ nɔ wainka la ŋu, esi wònɔ alɔ yeyewo tom la, eƒo se, eye eƒe tsetsewo ɖi. 11 Farao ƒe kplu le asinye, eye metsɔ waintsetseawo hefiã wo kɔ ɖe Farao ƒe kplua me. Emegbe metsɔ kplu la de asi na Farao.” 12 Eye Yosef gblɔ nɛ be: “Drɔ̃e la gɔmee nye esi: Alɔ etɔ̃awo nye ŋkeke etɔ̃. 13 Le ŋkeke etɔ̃ megbe la, Farao aɖe wò le gaxɔ me,* eye wòagatsɔ wò aɖo wò dɔ nu,+ eye àgatsɔ Farao ƒe kplu ade esi, abe ale si nèwɔnɛ tsã esime nènye eƒe ahakula ene.+ 14 Gake ne eme va nyo na wò la, ɖo ŋku dzinye. Meɖe kuku, ve nunye, eye nàgblɔ nye nya na Farao ale be woaɖem le gaxɔ sia me. 15 Elabena le nyateƒe me la, ɖe wofim tso Hebritɔwo ƒe anyigba dzi,+ eye le afi sia hã nyemewɔ naneke si ta woadem gaxɔ* me hafi o.”+ 16 Esi abolomelawo ƒe amegã la kpɔ be drɔ̃e la ƒe gɔmeɖeɖe nyo la, eya hã gblɔ na Yosef be: “Nye hã meku drɔ̃e, eye kpɔ ɖa, kusi etɔ̃ siwo me abolo ɣiwo le la le tanye, 17 eye le kusi etametɔa me la, abolo vovovo siwo womè la le eme na Farao, eye xewo va le wo ɖum le kusia me le tanye.” 18 Eye Yosef ɖo eŋu nɛ be, “Drɔ̃e la gɔmee nye esi: Kusi etɔ̃awo nye ŋkeke etɔ̃. 19 Le ŋkeke etɔ̃ megbe la, Farao aɖe ta le nuwò, eye wòahe wò ɖe ati ŋu, eye xewo aɖu wò ŋutilã.”+ 20 Ke ŋkeke etɔ̃a gbe dze Farao ƒe dzigbe dzi,+ eye wòɖo kplɔ̃ na eŋumewo katã, eye wòɖe ahakulawo ƒe amegã kple abolomelawo ƒe amegã le gaxɔ me le eŋumewo ŋkume. 21 Eye wògbugbɔ ahakulawo ƒe amegã la ɖo eƒe ahakudɔ la nu, eye wògatsɔa kplu dea Farao si. 22 Ke ehe abolomelawo ƒe amegã ya ɖe ati ŋu, abe ale si tututu Yosef ɖe drɔ̃ea gɔme na woe ene.+ 23 Gake ahakulawo ƒe amegã la meɖo ŋku Yosef dzi o, eŋlɔe be.+\n^ Egɔmeɖeɖe tẽe, “ŋkeke aɖewo.”\n^ Egɔmeɖeɖe tẽe, “ado wò ta ɖe dzi.”\n^ Egɔmeɖeɖe tẽe, “do; ʋe.”


Subɔsubɔhakplɔla La Kpɔ Ŋuɖoɖo Na Eƒe Biabiawo—“Nu Ka Tae Mawu Wu Vinye?”\nBiblia Me Nyateƒea Fiafia Amewo\nGBE BUBU Afrikaans Albanian Amerika Tokunɔgbe Amharic Arabic Argentina Tokunɔgbe Armenian Azerbaijani Bashkir Basque Bislama Brazil Tokunɔgbe Bulgarian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Chol Cibemba Croatian Czech Danish Dutch Efik Estonian Eŋlisi Eʋegbe Faroese Fijian Finnish Fon France Tokunɔgbe Franse Ga Galician Georgian German Germany Tokunɔgbe Greek Haitian Creole Hausa Hebrew Hiligaynon Hindi Hungarian Iban Ibanag Icelandic Igbo Iloko Indonesian Isoko Italian Italy Tokunɔgbe Japanese Kannada Kikamba Kikuyu Kiluba Kinyarwanda Kirghiz Kisonge Korean Latvian Lingala Lithuanian Luganda Luo Luvale Malagasy Malay Malayalam Mam Maya Mexico Tokunɔgbe Mingrelian Mongolian Myanmar Ndebele (Zimbabwe) Nepali Norwegian Nyungwe Nzema Oromo Ossetian Pangasinan Persian Pidgin (West Africa) Polish Portuguese Portuguese (Portugal) Punjabi Quichua (Imbabura) Rarotongan Romanian Russian Samoan Sango Sepedi Serbian Serbian (Roman) Sesotho (Lesotho) Setswana Shona Sidama Silozi Sinhala Slovak Slovenian Solomon Islands Pidgin Spanish Sunda Swahili Swedish Tagalog Tetun Dili Thai Tigrinya Tsonga Turkish Twi Tzotzil Ukrainian Urdu Urhobo Uzbek Uzbek (Roman) Valencian Vietnamese Waray-Waray Welsh Xhosa Yoruba Zapotec (Isthmus) Zulu\nSubɔsubɔhakplɔla La Kpɔ Ŋuɖoɖo Na Eƒe Biabiawo\nGbe ɖeka esi Eliso, si nye Yehowa Ðasefo, nɔ Biblia srɔ̃m kple nyɔnu aɖe le eƒe me la, amedzro eve aɖewo siwo nyɔnua menɔ mɔ kpɔm na o la va egbɔ. Subɔsubɔhakplɔla aɖe kple srɔ̃a ye nye amedzroawo. Le woƒe vava me la, Eliso va nyae be kwasiɖa eve ye nye ema atsu kple asi sia ƒe viŋutsu ɖeka kolia dze dɔ heku.\nEsi Eliso do baba na wo hegblɔ na wo be eve ye be wo via ku la, subɔsubɔhakplɔla kple srɔ̃a fa avi vevie. Eye subɔsubɔhakplɔlaa gblɔ dzikutɔe be: “Nyemese nu si tae Mawu ɖe mɔ ɖe nɔnɔme sesẽ sia nu la gɔme o! Nu ka tae wòaxɔ vinyeŋutsu ɖeka pɛ la le asinye? Mele Mawu subɔm ƒe 28 sɔŋue nye esia, mewɔa nu nyui geɖewo, eye aleae wòɖo eteƒe nam! Nu ka tae Mawu wu vinyea?”\nEliso ɖe eme na atsu kple asia be menye Mawue wu wo viŋutsua o. Edzro nu me kple wo tso tafea, tsitretsitsia kple nu si tae Mawu ɖea mɔ nu vɔ̃ɖiwo dzɔna la ŋu. Subɔsubɔhakplɔlaa kple srɔ̃a siaa gblɔ na Eliso be ɖeko wòna yewokpɔ ŋuɖoɖo na biabia siwo ŋu yewodoa gbe ɖa tsoe.\nLe kwasiɖa si kplɔe ɖo me, esi Eliso gava Biblia srɔ̃ ge kple nyɔnua la, subɔsubɔhakplɔla la kple srɔ̃a hã va kpɔ gome le eme. Eliso nɔ Nuka Tututue Nye Biblia ƒe Nufiafia? gbalẽa ƒe ta 7 lia si nye “Mɔkpɔkpɔ Vavã Si Li Na Wò Ame Vevi Siwo Ku,” la me dzrom kple nyɔnua. Atsu kple asia hã kpɔ gome le numedzodzroa me.\nEmegbe la, wo ame evea wode takpekpe tɔxɛ aɖe si Yehowa Ðasefowo wɔ le Tbilisi le Georgia eye lɔlɔ̃ kple ɖekawɔwɔ ɖedzesi si teƒe wokpɔ la wɔ dɔ ɖe wo dzi ŋutɔ. Nɔnɔme siawoe wonɔ agbagba dzem be yewoaƒã ɖe woƒe sɔlemeha me tɔwo me, gake ɖeko wòglo wo.\nBiblia Me Nyateƒea Fiafia Amewo Yehowa Ðasefowo Ƒe Nuteƒekpɔkpɔwo\nƉoe Ɖe Amewo Ɖoe Ɖe Amewo Subɔsubɔhakplɔla La Kpɔ Ŋuɖoɖo Na Eƒe Biabiawo


2 Samuel 2 | Biblia Le Internet Dzi | Xexe Yeye Gɔmeɖeɖe\nDavid ɖu fia ɖe Yuda dzi (1-7)\nIs-Boset ɖu fia ɖe Israel dzi (8-11)\nAʋa dzɔ ɖe David ƒe aƒe kple Saul ƒe aƒe dome (12-32)\n2 Emegbe David bia gbe Yehowa+ be: “Mayi Yuda duawo dometɔ ɖeka mea?” Yehowa ɖo eŋu nɛ be: “Yi.” Eye David gabia be: “Afi kae mayi?” Egblɔ be: “Yi Hebron.”+ 2 Ale David kple srɔ̃a eveawo yi afi ma: Ahinoam+ si tso Yezreel kple Abigail,+ si nye Karmeltɔ Nabal ƒe ahosi. 3 David kplɔ ŋutsu siwo le eŋu la hã yii,+ wo dometɔ ɖe sia ɖe kple eƒemetɔwo, eye wonɔ Hebron nutoa ƒe duwo me. 4 Eye Yuda ŋutsuwo va si ami na David le afi ma be wòaɖu fia ɖe Yuda ƒe aƒe la dzi.+ Wogblɔ na David be: “Yabes-Gileadtɔwoe ɖi Saul.” 5 Eya ta David dɔ amewo ɖo ɖe Yabes-Gileadtɔwo hegblɔ na wo be: “Yehowa neyra mi, elabena mieve miaƒe aƒetɔ Saul nu heɖii.+ 6 Eya ta Yehowa neve mia nu eye wòawɔ nuteƒe na mi. Nye hã mawɔ nyui na mi le esi miewɔ nu sia ta.+ 7 Azɔ misẽ ŋu, eye miwɔ kalẽ, elabena miaƒe aƒetɔ Saul ku, eye nyee Yuda ƒe aƒe la si ami na be manye yewoƒe fia.” 8 Ke Saul ƒe aʋafia Abner,+ Ner vi la, kplɔ Saul vi Is-Boset+ tso tɔ la yi Mahanayim,+ 9 eye wòtsɔe ɖo fia ɖe Gileadtɔwo,+ Asurtɔwo, Yezreeltɔwo,+ Efrayimtɔwo,+ Benyamintɔwo kple Israel blibo la dzi. 10 Saul viŋutsu Is-Boset xɔ ƒe blaene esime wòzu fia ɖe Israel nu, eye wòɖu fia ƒe eve. Ke Yuda ƒe aƒe la ya nɔ David yome.+ 11 David ɖu fia ɖe Yuda ƒe aƒe la dzi le Hebron ƒe adre kple ɣleti ade.+ 12 Emegbe Abner, Ner vi kple Saul vi Is-Boset ƒe amewo ho tso Mahanayim+ yi Gibeon.+ 13 Eye Yoab,+ Zeruya vi+ kple David ŋumewo hã ho, eye wova do go le Gibeon ta la to; akpa ɖeka nɔ ta la ƒe go ɖeka dzi, eye evelia hã nɔ go kemɛ dzi. 14 Mlɔeba Abner gblɔ na Yoab be: “Na ɖekakpuiawo natso awɔ avu* le mía ŋkume.” Yoab ɖo eŋu be: “Na woatso.” 15 Ale wotso hetso ta la le woƒe xexlẽme nu, ame wuieve nye Saul vi Is-Boset ŋumewo tso Benyamin, eye ame wuieve nye David ŋumewo. 16 Eye wolé ta na wo nɔewo, eye wo dometɔ ɖe sia ɖe ƒo eƒe yi ɖe nɔvia ƒe axadame, ale be wo katã wodze anyi zi ɖeka. Eye wona ŋkɔ teƒe ma be Helkat-Hazurim; ele Gibeon. 17 Aʋa la nu sẽ ŋutɔ gbe ma gbe, eye David ŋumewo si Abner kple Israel ŋutsuwo. 18 Zeruya vi+ etɔ̃awo, Yoab,+ Abisai+ kple Asahel+ hã nɔ afi ma; Asahel ƒe afɔ tsɔna abe sãde le gbe me ene. 19 Eye Asahel nya Abner ɖe nu, eye medze ɖe ɖusime alo miame le Abner yome o. 20 Esi Abner nye kɔ kpɔ megbe la, egblɔ be, “Asahel, wòe nye ema?” eye wòɖo eŋu be, “Nyee.” 21 Eye Abner gblɔ nɛ be: “Dze ɖe ɖusime alo miame, ne nàlé ɖekakpuiawo dometɔ ɖeka, eye nàtsɔ nu si nèɖe le eŋu la na ɖokuiwò.” Ke Asahel medi be yeatrɔ le eyome o. 22 Eye Abner gagblɔ na Asahel be: “Trɔ le yonyeme. Nu ka tae mada nu wò aƒu anyi? Aleke mawɔ agakpɔ nɔviwò Yoab ŋkume?” 23 Ke egbe tɔtrɔ, eye Abner tsɔ akplɔti la ƒe megbe tɔ dɔme nɛ,+ eye akplɔ la ŋɔe do go ɖe eƒe dzime; eye wòdze anyi heku enumake. Eye ne ame sia ame va ɖo afi si Asahel dze anyi ku ɖo la, etɔna ɖi. 24 Eyome Yoab kple Abisai nya Abner ɖe nu. Esime ɣe nɔ to ɖom la, wova Ama togbɛ, si le Gia ŋgɔ le Gibeon gbedzimɔ dzi la dzi. 25 Eye Benyamin viwo ƒo ƒu ɖe Abner ŋu hezu hatsotso gã ɖeka le afi ma, eye wotɔ ɖe togbɛ aɖe tame. 26 Eye Abner yɔ Yoab gblɔ be: “Ðe yi anɔ nuɖuɖu dzi ɖaa? Mènyae be vevesese ko wòahe vɛ oa? Ɣekaɣie nàgblɔ na ameawo be woatrɔ le wo nɔviwo yome?” 27 Eye Yoab gblɔ be: “Zi ale si Mawu vavã la le agbe la, ne menye ɖe nèƒo nu o la, anye ne etsɔ ŋdi hafi ameawo dometɔ ɖe sia ɖe nagbugbɔ le nɔvia yome.” 28 Azɔ Yoab ku lãdzo, eye eƒe amewo dzudzɔ Israel yome titi, eye aʋaa ke. 29 Abner kple eƒe amewo zɔ to Araba*+ zã blibo la katã, eye wotso Yordan-tɔsisia hezɔ to bali blibo la me, eye mlɔeba wova Mahanayim.+ 30 Esi Yoab trɔ le Abner yome la, eƒo ameawo katã nu ƒu. Eye ame wuiasieke hekpe ɖe Asahel ŋu megale David ƒe amewo dome o. 31 Ke David ŋumewo ɖu Benyamin kple Abner ƒe amewo dzi, eye wowu ame alafa etɔ̃ blaade le wo dome. 32 Wokɔ Asahel+ yi ɖaɖi ɖe fofoa ƒe yɔdo si le Betlehem+ la me. Yoab kple eƒe amewo zɔ zã blibo la katã, eye woɖo Hebron+ le ŋdi.\n^ Alo, “nate kame.”